KIRKENYT 


Fra  områdepræsidentskabet: 


Familieråd 


gelium.  Det  begyndte  med  et 
familieråd  i  vores  førjordiske 
eksistens,  hvor  vi  alle  deltog 
som  medlemmer  af  en  meget 
stor  familie  med  vor  kærlige 
himmelske  Fader  til  stede.  Som 
hans  åndelige  afkom  lyttede  vi, 
mens  vor  Fader  præsenterede 
en  vidunderlig  plan  for  at  opnå 
jordiske  erfaringer.  Vi  skulle 
have  lejlighed  til  at  iklæde  vore 
ånder  legemer  af  kød  og  ben, 
og  når  vi  lærte  at  holde  Guds 
bud,  ville  vi  gradvist  blive  mere 
og  mere  som  ham. 

Vor  himmelske  Faders  æld- 
ste søn  tilbød  at  komme  til  jor- 
den for  at  sone  vore  synder  og 
fejl,  som  vi  ville  begå,  når  vi  på 
jorden  opnåede  erfaring  i  at  be- 
nytte vores  moralske  handlefri- 
hed. Selvfølgelig  ville  det  blive 
krævet  af  os,  at  vi  omvendte  os 
fra  vore  synder,  men  »trods  alt, 
hvad  vi  formår  at  gøre,  så  er 
det  dog  af  nåde,  at  vi  er  frelst« 
(2  Nephi  25:23).  Vi  fik  lejlig- 
hed for  at  stemme  for  denne 
plan  eller  for  en  alternativ  plan 
fremsat  af  Satan,  som  ikke  ville 


have  givet  os  nogen  handlefri- 
hed eller  mulighed  for  udvik- 
ling. De,  der  kom  til  jorden, 
valgte  Frelserens  plan,  og  da 
den  blev  godkendt,  råbte  vi  af 
glæde  (Job  38:7). 

Principperne  ved  dette  første 
store  råd  findes  også  i  alle  an- 
dre råd.  I  et  råd,  der  styres  af 
retfærdige  principper,  præsente- 
res oplysninger  frit,  og  alle  del- 
tagerne i  rådet  får  lov  til  frit  at 
udtrykke  deres  mening  og  be- 
nytte deres  moralske  handlefri- 
hed. 

I  den  gengivne  Jesu  Kristi 
Kirke  af  Sidste  Dages  Hellige 
er  det  højeste  råd  Det  Første 
Præsidentskabs  Råd,  hvis  tre 
medlemmer  opretholdes  som 
profeter,  seere  og  åbenbarere, 
selv  om  kun  en  mand  bærer 
nøglerne  som  profet  og  præsi- 
dent for  Kirken.  Det  næste  råd 
er  De  Tolvs  Råd,  der  også  be- 
står af  profeter,  seere  og  åben- 
barere. 

På  stavsplan  bistår  et  råd  på 
tolv  højrådsmedlemmer  stav- 
spræsidentskaber  med  at  fore- 
tage og  udføre  præsidentskabets 
afgørelser.  På  wardsplan  afhol- 
des et  wardsråd  for  at  hjælpe 
biskoprrådet  med  at  udføre 
programmer  og  aktiviteter  i 
wardet.  Dette  råd  består  af 
kvorumsledere  i  præstedømmet 
og  præsidenterne  for  hjælpeor- 
ganisationerne i  wardet.  På  en 
måde  drøfter  biskoppen,  som 
wardets  far,  wardsfamiliens  be- 
hov med  lederne,  som  kan  bi- 
drage til  at  imødekomme  disse 
behov. 

Ligeså  væsentlige  som  disse 
råd  er  for  vores  individuelle  og 
fælles  frelse,  så  er  der  endnu  et 
råd  af  afgørende  betydning  for 
Kirkens  medlemmer  -  det  er  fa- 
milierådet. En  god  lejlighed  til 
at  afholde  et  familieråd  er  søn- 
dag aften,  når  vi  er  vendt  tilba- 
ge fra  Kirkens  møder,  eller  i  lø- 
bet af  familieaftenen  om  man- 
dagen. Ligesom  andre  rådsmø- 
der begyndes  med  en  bøn,  så 
bør  familieråd  også  indbyde 
Herrens  Ånd  til  at  lede  de  afgø- 


relser, der  skal  træffes.  Ved  et 
familieråd  præsiderer  familiens 
overhoved,  mens  andre  med- 
lemmer af  familien  kan  få  mu- 
lighed for  at  lede  samtalen. 

Det  er  en  god  idé  at  indlede 
et  familieråd  med  at  fastsætte 
en  dagsorden  eller  liste  med 
punkter,  der  skal  drøftes  af  fa- 
miliens medlemmer.  Derved 
sikrer  vi,  at  hvert  eneste  fami- 
liemedlems bekymringer  får  en 
rimelig  behandling.  Et  meget 
vigtigt  punkt  ved  hvert  eneste 
ugentlige  familieråd  er  fastsæt- 
telse af  kommende  aktiviteter, 
således  at  forældre  kan  overvæ- 
re et  barns  koncert  i  skolekoret 
eller  se  et  andet  barns  sport- 
skamp,  og  at  de  ældre  børn 
ved,  at  forældrene  tager  til  tem- 
plet denne  weekend,  så  de  må 
planlægge  at  være  hjemme  for 
at  være  babysitter  for  de  to 
yngste  børn. 

En  åndelig  tanke  er  et  væ- 
sentligt element,  når  vi  demon- 
strerer for  vore  børn,  at  Nephis 
løfte  er  rigtigt:  »Mæt  jer  med 
Kristi  ord,  thi  se,  hans  ord  vil 
fortælle  jer  alt,  hvad  I  skal  gø- 
re« (2  Nephi  32:3). 

Et  familieråd  er  en  vidunder- 
lig lejlighed  til  at  drøfte  forde- 
lingen af  arbejde  i  hjemmet,  så- 
som arbejde  i  huset  og  i  haven, 
mellem  familiemedlemmerne. 
Nogle  mødre  beder  deres  børn 
om  forslag  til  maden,  og  fast- 
sætter derefter  opgaver,  hvor  de 
forskellige  børn  kan  hjælpe  til  i 
køkkenet.  Det  er  også  en  lejlig- 
hed til  at  drøfte  problemer  og 
bekymringer  for  hvert  medlem 
af  familien.  Langtidsplanlæg- 
ning som  næste  års  sommerfe- 
rie er  et  yndlingspunkt  ved  et 
familieråd,  og  tit  er  forventnin- 
gen næsten  lige  så  spændende 
som  selve  turen. 

Et  andet  vigtigt  element  ved 
ethvert  råd  er  lejligheden  til  at 
udtrykke  sin  kærlighed,  på- 
skønnelse og  taknemmelighed 
over  for  alle  de  tilstedeværende 
familiemedlemmer.  Det  kan 
være  et  tidspunkt  til  at  bede 
om  tilgivelse  og  et  tidspunkt  til 
at  læge  og  forbedre  familie- 
medlemmers selvagtelse. 

Et  familieråd  bidrager  til  at 
opfylde  Herrens  pålæg:  »Orga- 


nisér jer,  bered  alt,  hvad  der  be- 
høves, byg  et  hus,  et  bedehus, 
et  fastehus,  et  troens  hus,  et 
lærdommens  hus,  et  herlighe- 
dens hus,  et  ordens  hus,  ja,  et 
Guds  hus«  (L&P  88:118).  Jeg 
håber,  at  vi  alle  må  få  del  i  vel- 
signelserne ved  ugentlige  fami- 
lieråd, samt  at  vi  også  støtter  og 
opretholder  dem,  der  sidder  i 
vores  wardsråd,  vores  stavs 
højråd,  De  Tolvs  Råd  og  Det 
Første  Præsidentskabs  Råd.  n 
Præsident 
Spencer  J.  Condie. 

Fra  områderepræsentanterne  for  hovedbestyrelsen 


Kære  forældre,  kære  unge  piger 


Helene  Ringger. 


Unge  Pigers  organisation  er 
i  stor  udstrækning  afhæn- 
gig af  forældrenes  samarbejde 
og  støtte.  Ja,  de  unge  pigers  be- 
gejstring og  motivation  er  af- 
hængig af  det  forhold,  de  har  til 
deres  forældre,  for  de  medbrin- 
ger til  deres  UP-klasser  atmos- 
færen fra  deres  hjem.  Ofte  og 
af  forskellige  årsager  er  forhol- 
det mellem  forældre  og  deres 
døtre  i  UP-aldersgruppe  an- 
strengt; det  kræver  god  vilje, 
forståelse  og  intuition  fra  begge 
parter.  Når  vi  erkender,  at  så- 
danne problemer  eksisterer,  vil 
forældre  og  unge,  i  stedet  for  at 
undertrykke  dem  og  foregive, 
at  de  ikke  eksistere,  søge  efter 
løsninger,  og  de  vil  finde  dem. 

Det  nu  afdøde  medlem  af 
De  Tolvs  Råd,  ældste  Richard 
L.  Evans  -  som  var  en  fremra- 
gende taler  -  havde  følgende  at 
sige  om  forholdet  mellem  for- 
ældre og  unge: 

»Det  er  på  en  måde  ganske 
pudsigt,  hvordan  hver  generati- 
on synes,  at  den  foregående  ge- 
neration er  lidt  gammeldags  - 
hvordan  hver  generation  lytter 
utålmodigt  til  fortidens  visdom. 

Ungdommen  er  så  sikker  på, 
at  reglerne  har  ændret  sig.  De 
ældre  er  sikre  på,  at  det  har  de 
ikke.  Ungdommen  mener,  at  de 
ved,  hvor  langt  de  kan  gå.  De 
ældre  er  meget  opmærksomme 


på  farer.  De  unge  mener,  at  de 
altid  kan  slå  bremserne  i  i  tide 
og  redde  sig.  De  ældre  ved,  at 
det  ikke  altid  holder. 

Og  derfor  finder  forældre  of- 
te, at  de  famler  sig  frem,  ræk- 
ker hånden  ud,  bønfalder,  for- 
søger at  sige  det,  der  skal  siges, 
på  en  måde,  der  ikke  kan  mis- 
forstås, på  en  måde,  der  ikke 
ligner  indblanding.  Og  der  er 
altid  behov  for,  at  forældre  og 
børn  finder  sammen  og  siger  til 
hinanden  det,  der  virkelig  må 
siges.  Og  derfor  bønfalder  vi 
forældre  og  børn  om  at  være 
mere  forstående  over  for  hinan- 
den: 

Forældre,  husk  dengang, 
hvor  I  var  unge;  husk,  hvorfor 
I  ønskede  at  gøre  det,  I  ønske- 
de at  gøre;  husk,  hvor  ivrige  I 
var  for  at  blive  accepteret  af 
andre  -  hvor  følsomme  I  var 


over  for  kritik  på  forkerte  tids- 
punkter, og  hvor  let  I  kunne  så- 
res, og  hvordan  noget,  der  nu 
virker  mindre  betydningsfuldt, 
engang  betød  virkelig  meget.  Vi 
beder  jer  som  forældre  om  at 
huske  dette. 

Og  nu  til  jer,  vore  børn, 
mens  I  er  unge: 

Hvorfor  tror  I,  at  de  grund- 
læggende regler  virkelig  er  æn- 
dret sig  i  løbet  af  de  få  år,  fra 
jeres  forældre  var  på  jeres  al- 
der? Vejen  virker  ny  for  jer. 
Den  er  ikke  ny  for  dem.  De 
har  gået  den.  De  går  stadig  på 
den,  og  den  er  praktisk  taget 
den  samme.  Vi  har  mere;  vi  be- 
væger os  hurtigere;  vi  har  er- 
hvervet os  nogle  ting  og  mistet 
andre  -  men  det  gælder  stadig, 
at  årsager  altid  efterfølges  af 
konsekvenser. 

Og  når  I  beder  jeres  forældre 


»Da  jeg  blev  17,  forstod  jeg,  hvor  håbløst  gammeldags  mine  forældre 
var.  Da  jeg  blev  20,  opdagede  jeg.  at  de  igen  var  acceptable  -  det 
er  sjovt  så  hurtigt,  forældre  kan  forandre  sig.« 


huske  dette  om  jer,  så  husk  og- 
så dette  om  dem:  At  de  var  un- 
ge, for  ikke  så  længe  siden,  lige- 
som I  er  unge  i  dag  -  at  de  en- 
gang tænkte  som  jer;  at  de  en- 
gang også  troede,  at  de  havde 
fundet  nye  veje,  og  de  havde 
jeres  længsler  efter  frihed  og  at 
flyve  bort  -  og  siden  har  de  lært 
visdommen  ved  at  være  tilba- 
geholdende. 

Husk  også,  at  forældre  har 
hjerter,  der  kan  såres;  at  de,  li- 
gesom jer,  er  følsomme  over 
for  kritik  på  forkerte  tidspunk- 
ter og  over  for  misforståelse  af 
deres  motiver.  Huusk,  at  der  er 
intet,  der  er  retfærdigt,  som  de 
ikke  ville  gøre  for  jer.  De  er  je- 
res, og  I  er  deres,  og  I  og  de 
har  samme  privilegier,  retten  og 
pligten  til  at  sætte  jer  ned  og 
berette  om  jeres  tanker  og  at 
overveje  jeres  afgørelser  med 
hinanden.  At  I  begge  sammen 
fortjener  at  blive  lyttet  til  og  re- 
spekteret. At  I  kan  arbejde,  be- 
de og  sammen  planlægge  jeres 
lykke  -  altid  og  for  evigt.« 

Det  er  et  værdifuldt  råd,  at 
vi  bør  lytte  til  og  vise  hensyn  til 
hinanden  -  at  lytte  aktivt,  ikke 
blot  med  vore  ører,  men  også 
med  vore  hjerter,  og  forsøge  at 
finde  ud  af,  hvad  den  anden 
mener,  og  hvad  han/hun  forsø- 
ger at  sige.  Voksne  bør  ikke 
holde  foredrag  for  unge  som  en 
monolog,  men  søge  en  dialog. 
De  unges  synspunkter  må  også 
overvejes,  selv  om  de  for  os 
virker  umodne,  for  de  skaber 
muligheder  for  samtaler  og  an- 
sporer os  som  forældre  til  at 
overveje  vore  egne  synspunkter. 

Når  vi  sammen  beder  i  fami- 
lien vedrørende  vores  proble- 
mer; når  unge  midt  i  vanskelig- 
heder modtager  velsignelser  fra 
deres  fædre,  og  når  vi  med  gen- 
sidig respekt  som  familier  ved 
familieaftener  er  fast  besluttet 
på  at  efterleve  det  evige  evan- 
geliums grundlæggende  prin- 
cipper, vil  vi  helt  sikkert  be- 
mærke vor  himmelske  Faders 
hjælp  og  velsignelser.  □ 
Helen  Ringger. 

Han  er  ekspert  i  biblioteksudstillinger 


Fra  udstillingen  på  ØsterbrobibliotekeL  (foto:  Jakobsen). 


Udstilling  på  biblioteket  i  Amagercentret  (foto:  Jakobsen). 


1  1 

For  Ole  Jakobsen  er  det  blevet  en 
hobby  at  lave  biblioteksudstillin- 
ger. (foto:  Jakobsen). 


Ole  Jakobsen  fra  Roskilde 
ward  har  gjort  det  til  en 
hobby  at  lave  udstillinger  om 
Kirken  på  biblioteker.  Faktisk 
er  det  således  at  han  i  løbet  af 
de  sidste  fem  år  har  haft  udstil- 
linger på  omkring  20  bibliote- 
ker lige  fra  Holbæk  til  Helsing- 
ør. 

»Jeg  begyndte  med  en  ud- 
stilling på  biblioteket  i  Ølby 
ved  Køge,«  fortæller  den  33- 
årige  Ole  Jakobsen.  »Jeg  blev 
inspireret  af  Jørgen  W. 
Schmidt,  der  kæmpede  for  at 
gøre  Kirken  kendt  i  brede 
kredse,  ved  bl.a.  at  skrive  bøger 
om  Kirken  og  dens  lære.  Efter 
at  jeg  havde  lavet  adskillige  bi- 
blioteks-udstillinger, blev  jeg 
først  kaldet  som  stavsmissionær 
og  senere  som  wardsmissionsle- 
der.« 

»Jeg  sørger  først  for  at  få 
godkendelse  på  at  jeg  kan  af- 
.  holde  en  udstilling.  Det  gør  jeg 
ved  at  jeg  går  op  og  taler  med 
den  bibliotekar,  der  har  med 
bibliotekets  udstillinger  at  gøre. 
Som  regel  får  jeg  tilladelsen 
med  det  samme  og  en  periode 
hvori  jeg  kan  afholde  udstillin- 
gen. Undertiden  sker  det  på  de 
store  biblioteker  at  det  skal  i  et 
udvalg,  og  så  er  det  min  erfa- 
ring, at  så  får  jeg  som  regel  af- 
slag,« fortæller  Ole  Jakobsen. 


»Før  jeg  ansøger  om  lov  til 
at  opsætte  en  udstilling,  finder 
jeg  som  regel  et  område,  hvori 
der  ligger  en  4-5  biblioteker  in- 
denfor et  ret  lille  område.  Så  er 
jeg  nemlig  i  stand  til  at  referere 
til  min  tilladelse  på  et  af  de  an- 
dre biblioteker,  og  dermed  få 
tilladelse  til  at  holde  udstilling 
på  de  andre.« 

I  september  havde  Ole  Ja- 
kobsen en  stor  udstilling  på 
Roskilde  Hovedbibliotek  og  i 
slutningen  af  september  skulle 
han  lave  en  udstilling  om  Mor- 
mons Bog  i  Slagelse.  »Der  er 
ikke  så  mange  medlemmer,  der 
ser  udstillingerne,  men  der  er 
mange  ikke-medlemmer«.  Da 
redaktionen  sluttede  var  der  al- 
lerede kommet  to  henvisninger 
ind  fra  den  store  udstilling  i 
Roskilde. 

»Jeg  synes  det  er  et  dejligt 
stykke  arbejde.  Jeg  har  mange 
dejlige  oplevelser  med  det«, 
fortæller  bror  Ole  Jakobsen. 
»Det  er  muligt  at  mine  plan- 
cher ikke  er  så  teknisk  korrek- 
te, som  de  kunne  være,  men  de 
kommer  ud  på  en  masse  biblio- 


teker.« 

Udover  at  vise  et  vældigt  fint 
initiativ  som  Ole  Jakobsen,  er 
han  også  med  til  at  oplyse  en 
masse  mennesker.  Man  regner 
med  at  23%  af  alle  danskere 


går  på  biblioteket  en  gang  om 
måneden,  så  det  er  en  ret  stor 
del  af  den  sjællandske  befolk- 
ning, Ole  Jakobsen  har  fortalt 
om  Mormons  Bog.  □ 
Carsten  Gram. 

Fomylig  havde  de  to  stave  i 
Danmark  besøg  af  ældste 
L.  Tom  Perry  fra  De  Tolv 
Apostles  Kvorum.  Ældste  Per- 
ry, der  er  formand  for  Kirkens 
Missionsråd,  var  på  besøg  i 
Danmark  for  at  tale  med  mis- 


sionspræsidenten  og  benyttede 
samtidig  lejligheden  til  at  holde 
så  mange  firesides  med  med- 
lemmerne som  muligt.  Ved  en 
velbesøgt  firside  i  kirken  på 
Maglegårds  Allé  ved  Køben- 
havn, fortalte  ældste  Perry,  at 


hans  bedstefar  kom  fra  Bom- 
holm og  emigrerede  til  USA 
som  17-årig.  Bedstefaderen,  der 
kom  fra  Østerlars  på  Born- 
holm, havde  hørt  om  rigdom- 
mene i  Californien  og  ønskede 
nu  at  drage  derover,  men  han 
blev  undervejs  boende  i  Cache 
Valley  i  Utah  hos  en  onkel,  der 
var  mormon.  Her  blev  ældste 
Perrys  bedstefar  omvendt  til 
Kirken.  Her  fandt  ældste  Perrys 
bedstefar  også  senere  en  dansk 
pige  fra  Bindslev  i  Hjørring, 
som  han  giftede  sig  med. 

Som  formand  for  Kirkens 
Missionsråd  har  ældste  Perry 
en  helt  klar  idé  om,  hvad  der 
skal  til,  for  at  Kirken  kan  få 
endnu  mere  succes  med  at  om- 
vende endnu  flere  mennesker 
til  Kirken.  »Vi  må  få  stavene 
og  missionerne  til  at  arbejde 
endnu  bedre  sammen.  Vi  har  i 
alt  for  lang  tid  haft  to  forskelli- 
ge missioneringsenheder,  nem- 
lig stavens  og  fuldtidsmissio- 
nens.  Vi  skal  føre  dem  sam- 
men, og  de  skal  arbejde  sam- 
men. Stavspræsidenten  skal  ar- 
bejde sammen  missionspræsi- 
denten.  Zoneledeme  skal  arbej- 
de tæt  sammen  med  stavens 


missionspræsident,  og  wards- 
missionslederae  skal  arbejde 
tæt  sammen  med  distriktsleder- 
ne«. 

»Lad  mig  give  et  eksempel 
på  dette  samarbejde  fra  da  jeg 
var  stavspræsident.  Når  jeg  om 
vinteren  kom  ind  efter  at  have 
ryddet  fortovet  for  sne,  havde 
jeg  knap  fået  min  varme  vinter- 
frakke af,  før  en  af  de  lokale 
zoneledere  havde  snuppet  den, 
fordi  han  skulle  bruge  den.  På 
det  lokale  plan  bør  kvorum- 
merae  organisere  komiteer  der 
kan  hjælpe  wardsmissionslede- 
ren  med  at  udføre  missionsar- 
bejde,« fortæller  ældste  Perry. 

»Et  andet  punkt,  hvor  med- 
lemmerne kan  hjælpe  missio- 
nærerne, er  ved  at  sørge  for,  at 
de  bliver  bespist  dagligt  hos 
medlemmerne.  Det  har  to  virk- 
ninger: For  det  første  letter  vi 
den  store  byrde,  det  er  for  visse 
familier  at  have  flere  sønner  el- 
ler døtre  på  mission,  og  for  det 
andet  hjælper  det  medlemmer- 
ne til  at  forstå  ånden  i  missions- 
arbejdet.« 

På  et  spørgsmål  fra  Stjernen 
om,  hvad  danskeme  kan  gøre 
for  at  missionere  i  et  samfund. 


Interview  med  ældste  L.  Tom  Perry  i  forbindelse  med 
hans  besøg  i  Danmark. 


Ældste  Tom  Perry  og  missionspræsident  Greer  på  vej  til  møde  i  Kirken, 
(foto:  Lena  Pang). 


Medlemmerne  i  Damnark  bør 
bruge  deres  mange  talenter  tO 
at  få  folk  ind  i  Kirken 


Ældste  L.  Tom  Perry  og  hustru  ved  firesiden  i  København,  (foto:  Lena 
Pang). 

'Det  var  en  dejlig  oplevelse  at  gøre 
dåb  for  de  døde' 


Fra  morgensamlingen  før  de  unge  tog  til  templet  (foto:  Steffensen). 


Ældste  Perry  mener,  der  kan  gøres 
mere  for  at  udbrede  kendskabet 
til  Kirken,  (foto:  Ensign). 


hvor  religion  på  det  nærmeste 
er  et  tabu-emne,  siger  ældste 
Perry:  »Medlemmerne  kan  væ- 
re gode  venner  med  de  menne- 
sker, de  omgås,  ved  at  de  med 
begejstring  efterlever  deres  reli- 
gion i  dagligdagen,  hvorved  de 
kan  bevirke,  at  folk  får  lyst  til 
at  stille  spørgsmål  om  deres  re- 
ligion.« 

»Desuden  kan  vi  bidrage  til 
at  bekæmpe  de  problemer,  der 
findes  i  samfundet,  f.eks.  alko- 
hol og  pornografi.  Vi  kan  være 
et  forsvar  for  familie-princippet. 
Det  er  noget,  vi  ved,  hvordan 
vi  skal  gøre.  Men  jeg  må  atter 
understrege,  at  det  er  vigtigt,  at 
vi  begynder  med  at  opfylde  et 
behov  hos  folk  og  derefter  for- 
klarer dem  om  vores  lærdom- 
me.« 

»Jeg  har  arbejdet  med  de 
hellige  i  Sydamerika  i  mange 
år«,  fortæller  ældste  Perry,  »og 
der  har  medlemmerne  deltaget 
i  forskellige  samfundsprojekter, 
der  spænder  lige  fra  at  rense 
betydningsfulde  nationale  statu- 
er i  parker  til  at  grave  brønde 
for  mindrebemidlede.  Der  er 
behov  for,  at  såvel  gamle  som 
unge  gør  en  indsats  for  at  hjæl- 
pe til.  Og  alle  kan  gøre  noget, 
man  kan  altid  gøre  noget  så  en- 
kelt som  at  rydde  sin  nabos 
fortov  for  sne.«  □ 
Carsten  Gram. 


For  femte  år  i  træk  tog  de 
14-18  årige  fra  Aalborg  til 
templet.  Turen  lå  i  slutningen 
af  maj,  og  mange  af  de  unge 
fortæller  med  glæde  herom: 

»Denne  tempeltur  har  været 
noget  helt  specielt  med  nye 
venskaber,  større  vidnesbyrd, 
og  bedre  forståelse  for  det,  vi 
udfører  i  templet«,  fortæller 
Heidi  Steffensen  fra  Aalborg. 

De  unge  pigers  leder,  søster 
Lis  Steffensen  fortæller:  »Det 
var  en  stor  oplevelse  for  mig  at 
deltage  både  som  UP-præsi- 
dentinde  og  som  mor.  Den 
største  åndelige  oplevelse  for 
mig  var  pigernes  sang  for  tem- 
pelpræsidenten og  hans  hustru 
inden  dåben.  Ånden  var  meget 
stærk  og  flere  var  rørt  til  tårer.« 

Anja  Ladehoff",  der  er  12  år 
og  fra  Aalborg  siger:  »Det  var 
første  gang  jeg  var  i  templet. 
Jeg  havde  glasdet  mig  meget  og 
alle  mine  forventninger  blev 
opfyldt.  Jeg  syntes,  at  der  var 
smukt  i  templet.« 


Anette  Steffensen,  som  er  13 
år  fortæller:  »Jeg  havde  glædet 
mig  til  at  komme  med  igen  i  år. 
Det,  som  jeg  synes  er  specielt 
dejligt  ved  en  sådan  tur,  er  den 
ånd,  man  kan  mærke  i  templet. 
Det  og  så  det  dejlige  sammen- 
hold, vi  har  med  hinanden,  be- 
tyder virkelig  meget  for  mig. 
En  af  mine  målsætninger  er  så- 
ledes at  blive  gift  i  Herrens 


Eva  Ditlev  Pedersen,  der  var  med 
i  templet  (foto:  Pedersen). 


tempel  engang.« 

Eva  Ditlev  Pedersen,  som  er 
12  år  gammel,  slutter  af  med  at 
sige:  »Det  var  en  meget  dejlig 
oplevelse  at  gøre  dåb  for  de  dø- 
de. Vi  havde  et  dejligt  kamme- 
ratskab på  turen.  Og  det  var 
dejligt  at  synge  sammen  i  an- 
nekset.« □ 
Jette  Schmitz. 


De  unge  pigers  leder  i  Aalborg, 
Lis  Steffensen  (foto:  Steffensen). 

Ældste  Busselberg,  der  har  studeret  musik  ved  BYU  underviser  en 
elev.  (foto:  Lena  Pang). 

Musikseminarer  i  de  to  stave 
-  en  stor  succes 


Den  25.  august  1990  deltog 
20  glade  musik-entusia- 
ster, der  er  kaldet  henholdsvis 
som  musikformænd,  organister 
og  dirigenter  samt  enhver  an- 
den, der  måtte  være  interesseret 
i  at  deltage. 
Århus  beretter: 

»Musik  gør  én  svag,  så  man 
føler  sig  stærk.«  God  musik 
fremmer  ydmyghed,  kærlighed, 
samarbejdsvillighed,  ja,  alt 
godt.  Vi  bør  derfor  finde  og  be- 


skæftige os  med  det  ypperste 
musik  til  fremførelse  i  enheder- 
ne. 

Kirkens  mission  er  bl.a.,  at 
fuldkommengøre  enhedernes 
ledere  med  ansvar  for  musik- 
ken. Derfor  havde  man  bl.a. 
arrangeret  en  »musik-worksh- 
op«, hvor  der  blev  undervist  i 
rytmer,  nodeværdier,  slagske- 
maer og  nodeproblematik  i 
Kirkens  salmer,  samt  bladsang. 

Jan  Pedersen,  der  er  uddan- 


net ved  musikkonservatoriet  og 
hans  mor  Lisbeth  Pedersen 
stod  for  undervisningen,  der  va- 
rede i  2V2  time.  Redaktionen 
har  talt  med  Ida  Karnil  fra 
Odense  1.  ward,  der  fortæller, 
at  det  var  et  meget  spændende 
og  inspirerende  møde.  Ida  Kar- 
nil er  selvlært  dirigent.  Allerede 
som  1 8-årig  blev  hun  kaldet  til 
at  dirigere,  og  har  ved  hjælp  af 
studium  og  lån  af  bøger  på  bi- 
blioteket lært  sig  selv  kunsten 
at  dirigere.  Ida  syntes  bl.a.  at 
det  var  interessant  at  lære  om 
de  lidt  mere  »sofistikerede«  teo- 
rier i  forbindelse  med  det  at  di- 
rigere og  fandt  ligeledes,  at  un- 
dervisningen af  de  grundlæg- 
gende rytmer  var  et  meget 


spændende  punkt  på  program- 
met. Man  trænede  og  øvede  sig 
i  at  dirigere.  Der  blev  uddelt 
papirer  i  form  af  vejledning  og 
noder,  så  alle  kunne  gå  hjem  og 
øve  og  dygtiggøre  sig. 

Da  musikkomiteen  rejser 
rundt  i  staven,  er  man  op- 
mærksom på,  at  der  er  behov 
for  at  forbedre  den  almindelige 
dirigentfærdighed. 

Deltagerne  udvekslede  erfa- 
ringer om  succeser  og  fiaskoer, 
og  man  lærte  meget  af  andres 
erfaringer.  Alle  gik  opbyggede 
fra  mødet  og  følte,  at  de  havde 
lært  en  masse. 

Få  dage  efter  musikleder- 
skabsmødet  i  Jylland  blev  Kø- 
benhavns stavs  første  musikse- 


Finn  Edsberg  sander  hvor  svært  det  er  at  spille  med  fødderne  på  et 
orgel  (foto:  Lena  Pang). 


Ida  Karnil  fra  Odense  L  ward  og  Charlotte  Balazs  ved  direktionskurset 
i  Jylland  (foto:  Karnil). 

minar  afholdt.  Torsdag  den  6. 
september  på  Priorvej,  samle- 
des musikinteresserede  fra  hele 
staven.  Man  havde  inviteret  en 
professionel  organist  ved  navn 
Jacob  Valentin  til  at  undervise. 
Jacob  Valentin  er  til  daglig  an- 
sat som  organist  i  Hendriks- 
holm  kirke,  og  underviser  des- 
uden i  Gladsaxe  kor  og  musik- 
skole. Jacob  Valentin  er  uddan- 
net ved  musikkonservatoriet. 

Mødet  blev  indledt  ved  at 
stavens  musikformand  Alan 
Victor  præsenterede  stavens 
musikplaner  for  det  kommende 
år,  hvorefter  der  blev  delt  til 
følgende  klasser: 

Der  blev  undervist  i  orgel 
ved  Jacob  Valentin,  Ledelse  af 
kor  foregik  hos  Søren  Larsen 
fra  Slagelse.  I  Marianne  Ander- 
sens klasse  fik  man  undervis- 
ning i  at  dirigere  en  forsamling 
samt  nodelære,  og  de  sangglade 
fik  undervisning  hos  ældste 
Busselberg  (Wisconsin,  missio- 
nær). 

Det  var  fire  fremragende  un- 
dervisere vi  havde  til  at  under- 
vise, og  bygningen  på  Priorvej 
summede  af  liv  og  begejstring 
hele  aftenen. 

I  orgelklassen  fik  man  un- 


dervisning i,  hvordan  man  regi- 
strerer et  orgel,  samt  hvordan 
man  spiller  med  fødderne.  De 
fleste  organister  i  Kirken  har 
kun  prøvet  at  spillet  Kirkens 
sange,  og  det  var  derfor  en  stor 
udfordring  at  spille  et  rigtigt  or- 
gelstykke, hvor  man  med  fød- 
derne spiller  en  selvstændig  me- 
lodi. Netop  derfor  blev  det  af- 
talt, at  alle  skulle  øve  sig  på  et 
bestemt  stykke,  og  man  blev 
enige  om  at  samles  igen  i  okto- 
ber måned,  hvor  Jacob  Valen- 
tin ville  undervise  endnu  en- 
gang. Alle  deltagerne  i  klassen 
fik  lejlighed  til  selv  at  spille  på 
orgel. 

Ældste  Busselberg  undervi- 
ste i  sang.  Han  har  selv  mod- 
taget privat  sangundervisning 
siden  han  var  15  år  og  har  stu- 
deret musik  (opera  som  specia- 
le) på  BYU.  Han  har  spillet  på 
klaver  siden  han  var  fire  år.  I 
sangklassen  fik  man  undervis- 
ning i,  hvordan  man  trækker 
vejret  på  den  rigtige  måde, 
samt  hvordan  man  får  stem- 
mebåndet til  at  fungere,  så  man 
kan  synge  en  hel  sal  op.  Tre 
heltemodige  kvinder  og  en  en- 
kelt herre  stod  frem  og  sang  so- 
lo i  klassen,  de  skulle  lære  at 


synge  så  næsefløjene  vibrerede. 
Kurset  var  meget  lærerigt  og 
man  håber  bestemt  på  en  gen- 
tagelse. 

Alle  der  havde  meldt  sig  til 
at  dirigere  fik  svunget  armen 
foran  spejle,  der  var  sat  frem  til 
lejligheden.  Også  i  korklassen 
blev  armene  svunget  og  korte- 
knik diskuteret.  Det  er  vigtigt 
at  dirigenten  er  klædt  i  løstsid- 


dende tøj,  at  han  løsner  op  og 
gør  sig  fri  af  sine  knuder  for  be- 
dre at  være  i  stand  til  at  anime- 
re til  sit  kor.  Ligeledes  talte 
man  om  koropstilling  og  place- 
ring af  de  forskellige  korstem- 
mer. 

Efter  klasserne  samledes  alle 
til  lækre  forfriskninger  i  aktivi- 
tetssalen,  og  hvor  der  blev  ud- 
leveret et  skema  med  spørgs- 
mål angående  aftenen.  Mange 
gav  udtryk  for,  at  aftenen  hav- 
de givet  dem  lyst  til  at  arbejde 
videre  med  deres  musiske  ta- 
lenter. Fra  stavens  side  arbejdes 
der  på,  at  musikseminaret  skal 
være  et  fast  tilbagevendende  til- 
bud ikke  mindst  til  alle  stavens 
musikfunktionærer,  men  også 
til  alle,  der  har  et  ønske  om  at 
udvikle  deres  musikinteresser. 
□ 

Moneca  Rohrmann. 

Månedens 
spørgsmål 

Hvorfor  købte  med- 
lemmer af  Kirken  i 
Danmark  i  1852  en 
lodsbåd,  som  de  døbte 
»Zions  løve«? 

Se  svaret  på  side  17 


Eleverne  øver  foran  spejle  i  dirigentkbssen  i  København,  (foto:  Lena  Pang). 

Kan  I  tage  på  mission,  når  I  bliver  pensionerede? 


Lissi  og  Hans  Dige  er  netop  hjemkommet  fra  deres  tempelmission  til  templet  i  Stockholm  (foto:  Dige). 


Der  er  i  dag  omkring  ti 
danske  ægtepar,  der  har 
været  på  mission  siden  præsi- 
dent David  O.  McKay  i 
1960'eme  begyndte  at  opfordre 
ægtepar  til  at  tage  på  mission. 
Vi  vil  forhåbentlig  i  de  kom- 
mende år  opleve,  at  det  bliver 
ligeså  almindeligt  at  ældre  æg- 
tepar, når  de  når  pensionsalde- 
ren, tager  på  mission,  som  at 
Kirkens  unge  mænd  tager  på 
mission,  kort  efter  de  modtager 
det  Melkisedekske  prasstedøm- 
me. 

Vi  har  i  den  seneste  tid  hørt 
mange  beretninger  om  den  me- 
get store  succes  missionærægte- 
par opnår  i  de  missioner,  hvor 
de  arbejder.  Ældste  Pinegar  fra 
De  Halv^erds  Første  Kvorum 
fortæller  »missionærægtepar 
anses  i  langt  højere  grad  for  at 
være  borgere  i  samfundet, 
mens  de  yngre  missionærer  ofte 
betragtes  som  besøgende«. 

I  Danmark  har  blandt  andre 
Edith  og  Svend  Åge  Kristensen 
udført  en  opsøgende  mission 
med  stor  succes.  »Da  vi  forlod 
Bomholm,  som  var  vores  sidste 
sted  havde  vi  omkring  20  un- 
dersøgere, og  flere  af  dem  har 
vi  endnu  kontakt  med«,  fortæl- 


ler søster  Edith  Kristensen.  Ulla 
og  Hans  Larsen,  der  også  har 
været  på  opsøgende  mission  i 
Danmark  rejste  rundt  og  af- 
holdt de  berømte  Wilford 
Woodruff-firesides  i  Jylland 
med  stor  succes. 

I  de  seneste  år  har  flere 
danske  ægtepar  været  tempel- 
missionærer, men  man  kan  bli- 
ve kaldet  på  flere  andre  former 
for  missioner.  Man  kan  blive 
kaldet  som  lederskabsmissio- 
nærer,  hvor  man  tjener  i  områ- 
der i  Kirken,  hvor  der  endnu 
ikke  er  tilstrækkelig  mange  le- 
dere. Som  lederskabsmissionær 
arbejder  man  typisk  som  gren- 
spræsident  eller  anden  præste- 
dømmeleder mens  hustruen 
virker  som  leder  i  en  af  kvinde- 
organisationerne, samtidig  med 
at  man  også  arbejder  med  un- 
dersøgere og  inaktive. 

Man  kan  også  kalde  et  ægte- 
par til  at  være  informationsmis- 
sionærer,  der  arbejder  med  at 
fortælle  om  Kirken  i  de  forskel- 
lige medier.  Collen  og  Ray  Fer- 
geson,  der  arbejder  som  infor- 
mationsmissionærer  i  Califor- 
nien, fortæller:  »Ud  over  at  ar- 
bejde med  medierne,  som  er  et 
af  en  informationsmissionærs 


vigtigste  opgaver,  har  vi  også 
arbejdet  på  at  øge  Kirkens  del- 
tagelse i  samfundstjeneste  i  det 
sydlige  Californien.  Vi  ønsker, 
at  opfordre  medlemmerne  til  at 
blive  mere  engageret  i  deres 
samfund  og  tjene  i  det.«  For 
nylig  havde  vi  i  Helsingør  et 
amerikansk  missionærægtepar, 
søster  og  ældste  Rasmussen, 
som  udførte  meget  samfundsar- 
bejde i  lokalsamfundet. 

Udover  tempelmissionærer 
og  informationsmissionærer 
kalder  Kirken  ægtepar  til  at  tje- 
ne indenfor  fire  andre  felter. 
Velfærdsmissionærer  kaldes  til 
at  løse  timelige  problemer,  der 
påvirker  Kirkens  medlemmer. 
De  arbejder  sammen  med  de 
lokale  kirke-  og  samfundsledere 
for  at  forbedre  levevilkårene  og 
for  at  gøre  folk  positivt  indstil- 
let overfor  Kirken.  Man  kan 
også  blive  kaldet  til  at  tjene 
som  guide  ved  et  besøgscenter, 
et  informationscenter  eller  ved 
et  historisk  mindesmærke.  For 
eksempel  har  Kirken  flere  æg- 
tepar der  tjener  som  guider  ved 
Kirkens  historiske  bygninger  i 
Nauvoo  og  Charthage. 

Slægtsforskningsmissionærer 
kaldes  til  at  tjene  i  områder 


hvor  der  er  behov  for  deres  vi- 
den om  hvorledes  man  udfører 
slægtsforskning.  Man  kan  f.eks. 
give  ægteparrene  til  opgave  at 
kontakte  regeringsembeds- 
mænd,  genealogiske  og  historis- 
ke selskaber  eller  andre  kirke- 
samfund for  at  finde  frem  til 
slægtshistoriske  optegnelser. 
Missionærægteparrene  kan 
endog  i  visse  dele  af  verden  bli- 
ve kaldet  til  at  undervise  i, 
hvorledes  man  udfører  slægts- 
forskning. 

Undertiden  kalder  man  mis- 
sionærægtepar til  at  udføre  un- 
dervisningsmissioner.  Ved  så- 
danne missioner  modtager  æg- 
teparret en  kaldelse  til  at  arbej- 
de under  Kirkens  Uddannelses- 
system som  lærere  ved  en  af 
Kirkens  undervisningsinstitutio- 
ner, eller  i  seminar  eller  i  insti- 
tutprogrammet. 

Måske  har  mange  ægtepar  i 
stavene  i  Danmark  endnu  ikke 
overvejet,  om  de  vil  tage  på 
mission,  når  de  nærmer  sig 
pensionsalderen.  Eller  måske 
har  I  overvejet  at  gå  på  missi- 
on, men  ikke  været  klar  over 
de  mange  felter,  hvor  man  har 
brug  for  folk  som  jer. 

Hvad  skal  man  gøre,  hvis 
man  gerne  vU  afsted  på  missi- 
on? 

Ældste  Carlos  E.  Asay,  den 
tidligere  områdepræsident  i  Eu- 
ropa har  sagt:  »Ægtepar  der 
ønsker  at  tage  på  mission  bør 
kontakte  biskoppen  og  fortælle 
ham,  at  de  er  interesserede  i  at 
udføre  en  mission.  Det  er  jo 
når  alt  kommer  til  alt  ikke  æg- 
teparrene der  udsteder  mission- 
skaldet.«  For  elleve  år  siden 
sagde  præsident  Spencer  W. 
Kimball:  »Vi  kan  bruge  hun- 
dredevis af  ægtepar.  I  skal  bare 
gå  til  jeres  biskop,«  fortsatte 
han,  »andet  behøver  I  ikke.  Sig 
til  ham:  Vi  er  parate  til  at  tage 
afsted,  hvis  I  kan  bruge  os.  Så 
tror  jeg  at  I  vil  få  en  kaldelse.« 
(Stjernen,  juh  1988,  s.  52). 

Hvor  meget  koster  det  at  væ- 
re på  mission  som  ægtepar? 

Ligesom  de  unge,  der  ønsker 
at  tage  på  mission,  må  de  ældre 
ægtepar  forberede  sig  økono- 
misk. HvQTjneget  koster  det  at 
være  på  mission  som  ægtepar 

afhænger  selvfølgelig  af,  hvad 
det  er  for  en  mission  man  udfø- 
rer, og  hvor  man  bliver  sendt 
hen.  De  danske  missionærægte- 
par Stjernen  har  talt  med  for- 
tæller at  huslejen  ligger  et  sted 
mellem  2.000  kr.  og  3.500  kr. 
om  måneden.  Hertil  skal  man 
så  lægge  udgiften  til  mad,  der 
ligger  omkring  2.000  kr.  om 
måneden.  Udgifter  til  mad  kan 
dog  være  lidt  højere  hvis  man 
kaldes  til  en  tempelmission  i 
.Sverige.  »Derudover  skal  man 
påregne  udgift  til  vask  og  til 
korrespondance«,  fortæller  br. 
Svend  Åge  Kristensen  fra  Kø- 
benhavns 1.  ward. 

Af  startudgifter  skal  det  næv- 
nes, at  man  skal  betale  om- 
kring 1.000  kr.  for  en  helbreds- 
undersøgelse af  ægteparret. 

Hvad  gør  man  med  sin  bolig 
mens  man  er  på  mission? 

Næsten  alle  de  missionæræg- 
tepar Stjernen  talte  med  havde 
løst  problemet  med  boligen 
derhjemme  på  forskellig  vis. 
»Vi  har  sagt  vores  lejlighed  i 
Hadsted  op«,  fortæller  br. 
Bendtsen,  der  sammen  med  sin 
kone  er  på  tempelmission  i 
Sverige,  »så  vi  skal  til  at  finde 
os  en  ny  bolig,  når  vi  kommer 
hjem«.  Lissi  og  Hans  Dige,  der 
netop  er  hjemkommet  fra  en 
tempelmission  havde  deres  lej- 


lighed til  at  stå  tom,  mens  de 
var  væk.  »Vores  grenspræsident 
holdt  øje  med  den  og  vandede 
vores  blomster«,  fortæller  br. 
Dige.  Ulla  og  Hans  Larsen  fra 
Slagelse  gren,  der  bor  i  eget 
hus,  havde  lejet  deres  hus  ud, 
mens  de  var  på  mission.  »Vi 
var  klar  over,  at  vi  enten  måtte 
sælge  vores  hus  eller  leje  det 
ud«,  fortæller  søster  Ulla  Lar- 
sen, »vi  valgte  at  leje  det  ud.« 
Søster  Ulla  Larsen  understreger 
dog,  at  det  er  meget  vigtigt,  at 
man  sikrer  sig  omhyggeligt, 
hvis  man  lejer  sit  hus  ud,  mens 
man  er  på  mission. 

Der  er  fornylig  kommet  nye 
regler  for  missionærægtepar, 
der  åbner  mulighed  for  at  ægte- 
par der  af  forskellige  årsager  ik- 
ke er  i  stand  til  at  forlade  deres 
land,  by  eller  hjem,  kan  kaldes 
til  at  tjene  en  fuldtidsmission, 
mens  de  bor  i  deres  eget  hjem. 
Dette  skulle  give  endnu  flere 
ægtepar  mulighed  for  at  udføre 
en  fuldtidsmission,  mens  man 
på  samme  tid  har  løst  proble- 
met med  indlogering,  sprog, 
forståelse  af  lokal  kultur  og  tra- 
dition. 

Hvor  lang  tid  er  man  på  mis- 
sion? 

Ægtepar  er  normalt  kaldet 
på  fuldtidsmission  i  18  eller  12 
måneder.  Ægtepar  som  kaldes 


Der  skrives  pressemeddelelse.  Ray  og  Colleen  Furgeson  tjener  som 
informationsformidlere  på  deres  mission,  (foto:  Ensign). 


til  at  tjene  uden  for  deres  fæ- 
dreland, kaldes  til  at  tjene  i  18 
måneder. 

Hvad  kræves  der  rent  fysisk? 

»Vi  har  en  arbejdsdag  på 
omkring  en  7-8  timer  hver  dag 
undtagen  søndag  og  mandag,« 
fortæller  br.  Hans  Dige.  »Man 
er  selvfølgelig  træt,  når  man  er 
færdig  efter  sådan  en  arbejds- 
dag i  templet.  Men  det  er  en 
behagelig  træthed.«  Str.  Edith 
Kristensen  fortæller:  »Jeg  synes 
ikke,  at  arbejdet  som  sådan  var 
hårdt  rent  fysisk,  men  studiet  af 
skrifterne  og  lektierne  kræver 


Ulla  og  Hans  Larsen,  da  de  tog  afsted  på  mission  i  1976.  (foto:  Larsen). 


ret  meget.« 

Normalt  anbefales  ægtepar 
ikke  at  udføre  en  mission,  hvis 
manden  eller  hustruen  er  over 
70  år  gammel.  I  usædvanlige 
tilfælde  kan  par  på  over  70  år 
dog  komme  i  betragtning,  hvis 
begges  helbredstilstand  er  god, 
og  hvis  stavspræsidenten  kan 
bekræfte,  at  de  er  i  fysisk  og  fø- 
lelsesmæssig stand  til  at  klare 
en  fuldtidsmissions  strabadser. 

Der  er  brug  for  mange  flere 
missionærægtepar ! 

Antallet  af  ægtepar,  der  tager 
på  fuldtidsmission,  er  stadigt 
stigende,  men  behovet  for  mis- 
sionærægtepar vokser  desværre 
meget  hurtigere.  I  dag  er  det  så- 
ledes, at  flere  af  de  ægtepar  fra 
USA,  der  tager  på  mission,  ud- 
fører to  eller  tre  missioner. 

»Jeg  ville  ikke  have  undvæ- 
ret vores  mission  et  øjeblik«, 
fortæller  søster  Edith  Kristen- 
sen, og  Svend  Åge  Kristensen 
føjer  til:  »Profeten  har  lovet,  at 
de  ægtepar,  der  udfører  en  mis- 
sion, bliver  velsignet,  og  ikke 
alene  dem,  men  også  deres 
børn  og  børnebørn,  og  det  kan 
jeg  bære  vidnesbyrd  om«. 

Forhåbentlig  vil  mange  flere 
danske  ældre  ægtepar  i  de 
kommende  år  udføre  en  fuld- 
tidsmission, ligeledes  bør  de  yn- 
gre ægtepar  måske  allerede  nu 
planlægge  således,  at  de  kan  gå 
på  mission,  når  de  når  pen- 
sionsalderen. □ 
Carsten  Gram. 

Denne  sjove  mand  med  de 
vanvittige  ideer! 


Telefonen  kimer  -  »Dav, 
dewt  er  Hatting«.  »Ja,  nu 
skal  du  høre . . .«  Sådan  går  det 
meste  af  dagen  for  Palle  Hat- 
ting fra  Københavns  1.  ward, 
når  han  da  er  hjemme.  Fra  sit 
hjem  driver  han  et  reklamebu- 
reau, der  ofte  fører  ham  det 
halve  Europa  rundt  på  en  må- 
ned. »Jeg  har  ingen  ansatte. 
Det  er  rent  vanvid  -  jeg  laver 
det  hele  selv  -  men  det  er  død- 
skægt og  også  meget  kræven- 
de.« 

I  Kirken  er  Palle  Hatting, 
der  fylder  50  i  denne  måned, 
nok  mest  kendt  for  sin  musik, 
der  indtil  nu  har  ført  til  5  LP'er 
sammen  med  gode  sangere  fra 
Kirken  og  med  egne  komposi- 
tioner, og  han  er  da  også  i  dag 
leder  af  Københavns  stavskor. 
»Jeg  begyndte  at  komme  i  Kir- 
ken som  14-årig  sammen  med 
min  far  og  min  bror  -  min  mor 
døde,  da  jeg  var  10  år.  Den- 
gang var  der  et  stort  flot  kor. 


Da  jeg  blev  døbt  som  16-årig, 
var  det  korets  dirigent,  ældste 
Johnson,  der  døbte  mig.  Min 
far  blev  også  døbt,  men  min 
bror  ville  ikke  rigtig  længere. 
Det  var  synd,  men  han  er  sta- 
dig meget  positiv,  og  vi  taler 
meget  om  Kirken.« 

»Jeg  har  altid  ment,  at  de 
gaver  og  talenter,  som  man  har 
fået,  er  man  forpligtet  til  at  bru- 
ge -  ellers  er  det  en  fornærmel- 
se over  for  Gud.  Og  jeg  synes 
selvfølgelig,  at  man  især  skal 
bruge  dem  i  Kirkens  tjeneste. 
Eftersom  jeg  nærmest  er  'voks- 
et op'  i  Kirken,  er  jeg  altid  ble- 
vet brugt  til  alt  muligt  ved  mu- 
sikken. Jeg  ville  have  været 
pianist,  men  en  arbejdsulykke, 
da  jeg  som  15-årig  var  i  lære 
som  litograf,  hvor  jeg  mistede  4 
fingre  på  den  ene  hånd,  satte  en 
stopper  for  det.  I  stedet  kastede 
jeg  mig  over  guitaren.  Det  var 
sidst  i  50'eme,  og  sammen  med 
Jens  Kristoffersen  og  Poul  Pe- 


tersen dannede  vi  gruppen  'The 
Mormons'.  Vi  vandt  en  stribe 
amatørkonkurrencer  og  havde 
det  mægtigt  sjovt.« 

»Da  jeg  var  23  år  blev  jeg 
gift  med  Hallbjørg  i  templet  i 


Schweiz.  Hun  kom  fra  Færøer- 
ne. Sammen  med  to  andre  fra 
Kirken  dannede  vi  gruppen 
'The  Hummingbirds'.  Vi  var 
halvprofessionelle  og  tjente  fak- 
tisk ganske  godt  ved  det,  og 

Palle  Hatting  og  gruppen  der  står 
bag  hans  seneste  bånd  (foto:  Hat- 
ting). 

selvfølgelig  sang  vi  altid  meget 
ved  arrangementer  i  Kirken.« 

»Så  rejste  vi  til  Amerika  og 
arbejdede  et  års  tid  sammen 
med  Flemming  Hall.  Vi  havde 
et  sangshow,  og  desuden  solgte 
vi  kanoner.  Det  var  kopier  af 
gamle  kanoner,  der  blev  affyret 
med  løst  krudt,  som  Tivolis  fyr- 
værkerimester havde  lavet.  Jeg 
har  solgt  en  kanon  til  Andy 
Williams  og  to  til  Victor  Borge. 
For  5-6  år  siden  så  jeg  en  arti- 
kel om  Victor  Borge  i  et  uge- 
blad, og  der  ved  hans  swim- 
ming  pool  så  jeg  igen  de  to  kæ- 
re gamle  kanoner.« 

»Vi  kom  hjem  igen  og  sam- 
men med  bror  Mogens  Mogen- 
sen købte  jeg  et  trykkeri  i  Græ- 
sted i  Nordsjælland.  Han  har  i 
dag  en  blomstrende  forretning  i 
Schweiz,  og  familien  er  virkelig 
aktive  i  Kirken.  Sammen  be- 
gyndte vi  den  lokale  ugeavis 


'Ugeavisen  for  Gilleleje,  Græ- 
sted og  Helsinge',  som  i  dag  er 
en  af  de  mest  rentable  lokalavi- 
ser i  landet.  1  1970  tegnede  jeg 
og  byggede  selv  mit  hus  her  i 
Ballerup,  hvor  vi  bor  i  dag.« 

»Derefter  var  jeg  med  til  at 
igangsætte  distribitionscenteret  i 
Lynge,  hvor  jeg  arbejdede  i  tre 
år.  De  næste  tre  år  arbejdede 
jeg  som  reklamechef  for  det 
nye  Bella  Center  på  Amager, 
hvor  jeg  bl.a.  fra  Centrets  side 
var  med  til  arrangere  område- 
konferencen i  1976,  hvor  præ- 
sident Kimball  var  til  stede. 
Det  var  dejligt  at  pylre  om  sine 
egne  søskende  fra  Kirken  i  ste- 
det for  altid  kun  at  tænke  på 
den  kommercielle  side  af  et  ar- 
rangement.« 

»Jeg  havde  fået  et  par  priva- 
te kunder,  så  jeg  kvittede  mit 
job  hos  Bella  Centret,  sprang 
ud  i  det  og  startede  mit  eget  re- 
klamebureau. Jeg  har  lavet  en 
masse  åndssvage  ting.  Min  før- 
ste kunde  var  Færøernes  Pos- 
tvæsen, og  vi  lavede  verdens 
største  postkasse  til  en  udstilling 
på  Færøerne.  Jeg  fik  et  rekord- 
diplom fra  Guiness  og  rekor- 
den skulle  stadig  gælde.  Jeg  har 
også  designet  deres  postvæsen 
med  alt  fra  skilte  og  brevpapir 
til  uniformer.  Jeg  er  meget  glad 
for  deres  bomærke,  der  forestil- 
ler et  stiliseret  vædderhom.  Det 
er  jo  meget  nærliggende,  når 
Færøerne  betyder  Fåreøerne.« 

»En  anden  kunde,  den  fær- 
øske bank  'Sjovinnubankin', 
havde  en  forfærdelig  grim  spa- 
rebøsse. Så  jeg  foreslog,  at  jeg 
lavede  en  ordentlig  en.  Jeg 
kunne  mærke,  at  en  sæl  var  sa- 
gen lige  nu.  Da  jeg  kom  hjem, 
købte  jeg  to  kg.  pottemagerler, 
fandt  et  billede  af  en  sælunge 
og  rodede  i  to  dage  med  den 
klump  ler.  Privatbanken,  nu 
Unibank,  så  en  af  de  første  prø- 
ver af  'Luffe'  og  sagde:  'Det  er 
lige  noget  for  os.'  Det  var  en 
enestående  oplevelse,  for  det 
var  den  rigtige  ting  på  det  rette 
sted  til  den  rette  tid.  'Luffe'  er 
solgt  til  Færøerne,  Danmark, 
Norge  og  næsten  sikkert  også 
til  en  tysk  bank.« 

»Jeg  tror  ikke,  at  vi  har  an- 
dre grænser  end  dem,  vi  selv 
sætter.  Da  en  direktør  fra  Pri- 


vatbanken spurgte,  hvilke  for- 
udsætninger jeg  havde  for  at  la- 
ve 'Luffe',  svarede  jeg:  'Jeg  vid- 
ste ikke,  at  jeg  ikke  kunne,  så 
jeg  gjorde  det  bare!'« 

»Jeg  begyndte  at  komponere 
som  15-årig,  og  jeg  har  gjort 
det  lige  siden.  Min  anden  LP 
blev  produceret  i  Metronome- 
studiet, som  totalt  udbrændte, 
lige  før  jeg  var  færdig.  Om 
morgenen  kl.  10  ringede  de  og 
fortalte,  at  mine  masterbånd 
var  brændt.  Jeg  bad  til  Vorher- 
re og  for  ind  til  studiet.  Op  ad 
trappen,  forbi  brandmændene  - 
hen  i  reolen,  hvor  alt  var  sort. 
Jeg  tog  resterne  af  mine  bånd 
ud  af  reolen,  de  forkullede 
æsker  smuldrede  mellem  mine 
hænder,  og  der  lå  mine  to  ma- 
sterbånd totalt  uskadte.  Alle 
andre  bånd  i  studiet  var 
brændt.  Det  var  et  stort  vidnes- 
byrd.« 

»For  et  par  år  siden  har  jeg 
bygget  et  studie  i  min  egen 
kælder.  Jeg  har  kaldt  det  for 
Nephi  studiet,  og  der  har  jeg 
indspillet  de  sidste  par  plader 
og  et  bånd  med  stille  kirkemu- 
sik, som  lige  er  udsendt.  De 
medvirkende  på  båndet  er 
medlemmer  fra  Københavns 
stav,  og  det  indeholder  både 
mine  egne  og  nogle  af  Kirkens 
sange.  Vi  kunne  godt  tænke  os 
at  udsende  et  bånd  af  den  slags 
hvert  år.« 

»I  1978  skrev  jeg  en  musical 
'Solstrejf  sammen  med  Erik 
Andersen.  Den  blev  opført  af 


Verdens  største  postkasse,  der 
bragte  Palle  Hatting  i  Guiness 
Rekordbog,  (foto:  Hatting). 

unge  fra  Københavns  stav  bl.a. 
til  et  ungdomsstævne  i  Silke- 
borg. Lige  nu  er  jeg  halvvejs 
igennem  at  skrive  en  ny,  der 
skal  hedde  'I  morgen'.  Den 
handler  om  at  udsætte  ting  til  i 
morgen  -  sin  omvendelse,  op- 
vasken eller  enhver  tænkelig 
beslutning.« 

»Min  kone  Hallbjørg  kom- 
mer fra  Færøerne.  Det  har  haft 
stor  betydning  for  mig.  Jeg  har 
været  deroppe  mere  end  140 
gange  og  har  hængt  ud  over 
samtlige  klipper  for  at  få  de 
bedste  motiver.  De  bedste  vin- 
kler kræver  næsten  altid  et 
skridt  ud  i  det  tomme  rum.  Li- 
gesom i  livet  opnår  man  ikke 
det  fremragende  ved  blot  at  læ- 
ne sig  tilbage.  Jeg  har  et  arkiv 
på  10.000  supergode  billeder, 
og  til  foråret  vil  jeg  udsende. 


1  ^ 


/  de  tidlige  dage  på  Nordisk  Distributionscenter,  hvor  Palle  Hatting 
var  med  til  at  trykke  lektiehæfter,  (foto:  Hatting). 


KIRKENYT 
11 


Palle  Hatting  med  båndet  der  mirakuløst  blev  reddet  (foto:  Hatting). 


måske  sammen  med  et  forlag, 
et  billedværk  om  Færøerne.« 

»Hallbjørg  har  en  meget  fin 
humoristisk  sans,  hvad  mange 
færinger  har.  Jeg  mener,  at  hu- 
mor er  utrolig  vigtig,  og  mange 
vanskelige  situationer  kan  af- 
værges med  en  morsom  be- 
mærkning. Vi  har  fulgtes  ad, 
udviklet  os  sammen  i  mange  år. 
Det  gælder  også  på  det  åndeli- 
ge område,  som  jeg  mener  er 
noget  uhyre  vigtigt  for  ægtefæl- 
ler.« 

»Jeg  tror  virkelig  på  løftet  i 
Det  Nye  Testamente:  'Søg  først 
Guds  rige  og  hans  retfærdighed, 
så  skal  alt  det  andet  gives  jer  i 
tilgift'  (Matt.  6:33).  Det  er  nø- 
glen i  mit  liv  sammen  med  at 
'anerkende  Guds  hånd  i  alle 


ting'  (L&P  59:21).  Det  har  jeg 
virkelig  lært  at  gøre.  Man  er  en 
idiot,  hvis  man  ikke  tror  på 
det.« 

»Hvis  jeg  ikke  var  medlem 
af  Kirken,  ville  jeg  sikkert  jagte 
mammon  og  være  rig  i  dag, 
men  nu  begynder  jeg  at  lege, 
hver  gang  jeg  er  sikret  økono- 
misk. Jeg  har  et  meget  afklaret 
forhold  til  tilværelsen.  Jeg  har 
brugt  meget  tid  på  at  studere 
skriften,  ikke  kun  at  læse  den, 
men  studere  i  dybden  for  at  læ- 
re Guds  væsen  at  kende.  Der  er 
alt  for  mange,  der  blot  lærer 
lidt  udenad  og  forsømmer  at 
studere  evangeliet.  Formålet 
med  tilværelsen  er  at  lære  Gud 
at  kende.«  □ 
Svend  Aage  Andersen. 


To  sidste  dages  hellige, 
kandidater  til  Fru  Danmark 


Hwn  er  m<w 
«>nskebem 

SDH- kandidaterne  til  »Fru  Danmark«  i  Ude  og  Hjemme. 


Mai-Brit  Sanna  Lihn  Niel- 
sen fra  Københavns  4. 
ward  og  Lone  Toft  fra  Køben- 
havns 3.  ward  blev  begge  fore- 
slået til  Fru  Danmark  1990  i 
ugebladet  »Ude  og  Hjemme«. 

Søster  Nielsen  og  søster  Toft 
var  blevet  foreslået  af  familie 


og  veninder,  og  var  sluppet 
gennem  dommerkomiteens  nå- 
leøje, der  havde  udvalgt  de  24 
finalister  i  konkurrencen  blandt 
flere  tusinde  indsendte  forslag. 
□ 

Flemming  Bo  Pedersen. 


Nyt  biskopråd  i. 
Fredericia  ward 

Søndag  den  1.  september  fik 
Fredericia  ward  nyt  bisko- 
pråd. Biskop  Hans  Cohr  blev 
afløst  efter  6V2  år  i  stillingen,  og 
ny  biskop  i  stillingen  blev  bror 
Niels  Holger  Klausen  med  bror 
Bent  Bisgaard  som  førsterådgi- 
ver og  bror  Flemming  Bome- 
mann  som  andenrådgiver. 

Bror  Hans  Cohr  har  som 
nævnt  tjent  som  biskop  i  de 
sidste  6V2  år  og  før  det  som 
rådgiver  til  biskop  Palle  Blønd. 

Bror  Niels  Holger  Klausen 
har  tidligere  tjent  blandt  andet 
som  grenspraesident,  kvorum- 
spræsident,  missionsleder  og 
som  rådgiver  i  biskoprådet.  □ 
Tove  Bisgaard,  Informations- 
formidler i  Fredericia  ward. 


Det  nye  biskoprad  i  Fredericia. 
Fra  venstre  andenrådgiver  F.  Bor- 
nemann,  i  midten  biskop  Klausen 
og  tilhøjre  førsterådgiver  Bent  Bis- 
gaard (foto:  Bisgaard). 

'Jeg  glæder  mig  til  at  undervise' 


Undervisere  i  seminar  og  institut  samlet  i  Odense  førstarten  på  skoleåret 
(foto:  TD). 


Ved  et  møde  for  alle  semi- 
nar- og  institutlærere  i 
Danmark,  som  blev  afholdt 
den  18.  august  i  Odense,  frem- 
hævede præsident  Carsten  Lar- 
sen fra  Århus  stav  den  store  be- 
tydning, som  seminar  og  insti- 
tut har  for  Kirkens  unge. 

Præsident  Larsen  bad  lærer- 
ne om,  at  leve  ct  liv,  der  gjorde 
dem  værdige  til  at  undervise 
vores  unge  med  Helligånden 
som  vejleder. 

Emnet  for  uddannelsesåret 
1990-1991  er  Lære  &  Pagter 
og  Kirkens  historie,  og  lærerne 
i  seminar  og  institut  havde  den- 
ne dag  sat  hinanden  møde  for 
at  blive  belært  og  for  gensidigt 
at  lære  af  andres  erfaringer. 

Mødet  forløb  som  en  række 
workshops,  med  fremhævelse 
af  forskellige  aspekter  indenfor 
årets  emne  og  indenfor  under- 
visning generelt  set.  Mange  ting 
blev  belyst  undervejs,  hvoraf  en 
ting  var  lærernes  erkendelse  af 
ikke  at  være  alvidende,  men 
værende  afhængig  både  af  egne 
evner  og  efterlevelse  af  evange- 
liet, elevernes  interesse  og  støt- 
te, Helligåndens  vejledning 
samt  støtten  fra  præstedømmets 
ledere  og  fra  de  unges  forældre. 

Det  blev  nævnt,  at  seminar 
og  institut  er  en  integreret  del 
af  Kirkens  program,  og  lærere 
og  præstedømmets  ledere  der- 
for bør  samarbejde,  så  de  bed- 
ste muligheder  kan  tilvejebrin- 
ges for  de  unge. 


Målet  for  seminar  og  institut 
er  at  komme  Herren  nærmere. 
Og  at  dette  ikke  blot  gælder 
eleverne,  men  også  lærerne, 
blev  på  smuk  vis  illustreret  af 
søster  Inge  Kreiberg,  fra  Oden- 
se L  ward. 

Søster  Kreiberg  har  også  i  en 
tidligere  periode  undervist  i  in- 
stitut, og  hun  fortalte  under  sin 
instruktion  af  institutlæreme: 
»Jeg  skulle  undervise  i  'Celesti- 
alt  Ægteskab',  og  lektien  hed: 
'Lad  små  børn  komme  til  jeres 
hjem'.  På  det  tidspunkt  havde 
jeg  to  børn  på  11  og  13  åpr  og 
ikke  noget  ønske  om  at  få  flere 
børn.  Men  jeg  kunne  ikke  un- 
dervise i  et  princip,  som  jeg  ik- 
ke selv  ønskede  at  efterleve,  så 
jeg  måtte  omvende  mig.  Det 
var  svært,  og  jeg  følte  det  virke- 
lig som  et  offer.  Men  jeg  kan 
bære  vidnesbyyrd  om,  at  Caro- 
line, som  blev  resultatet  af,  at 
jeg  måtte  være  et  eksempel  i 
det  jeg  underviste  i,  er  den  stør- 
ste velsignelse  i  vor  tilværelse, 
siden  vi  blev  medlemmer  af 
Kirken.« 

Søster  Marianne  Madsen,  fra 
Københavns  4.  ward,  undervi- 
ser i  seminar  og  fortæller  om 
mødet: 

»Da  jeg  har  været  med  et 
par  gange  til  lærermøde  i 
Odense,  mødte  jeg  med  store 
forventninger.  Og  jeg  blev  ikke 
skuffet.  Det  var,  som  de  andre 
gange,  en  fantastisk  dejlig  dag 
med  masser  af  gode  ideer  til 


både  nye  og  'gamle'  lærere,  og 
det  var  tydeligt,  at  der  lå  et 
stort  arbejde  bag.  Mit  udbytte 
af  mødet  var  en  endnu  større 
glæde  ved  min  kaldelse  som  se- 
minarlærer, men  også  en  større 
respekt  -  for  der  er  mange  ting 
at  lære,  og  mange  områder  at 
udvikle  sig  på.  Jeg  føler,  at  jeg 
vender  hjem  med  nye  ønsker 
og  muligheder  for  at  være  en 
god  lærer .« 

En  nykaldet  lærer  i  institut, 
søster  Anne  Hagemann  fra  Es- 
bjerg ward,  siger:  »Jeg  var  glad 
for  at  høre  erfaringer  fra  en  in- 
stitutlærer, der  havde  virket 
nogle  år,  og  var  rigtig  fascineret 
af  et  foredrag  om,  hvordan  Kri- 
stus underviste.  Jeg  tager  op- 
muntret hjem,  og  kan  sige,  at 
jeg  glæder  mig.« 

Som  noget  nyt  deltog  en  se- 
minarieelev og  en  institutelev, 
søster  April  Birk  og  Chariotte 
Balazs  begge  fra  Odense  1. 
ward. 


April  Birk. 


Søster  April  Birk,  der  er  16 
år  og  deltager  i  seminar  siger: 
»Efter  min  mening  er  noget  af 
det  bedste  i  seminar  mester- 
skriftstederne. De  kan  godt  væ- 
re svære  at  lære,  men  når  man 
en  gang  har  gjort  det,  er  de 
svære  at  glemme  igen.  Et  af 
mine  yndlingsmesterskriftsteder 
er  1  Kor.  10:13,  som  taler  om 
fristelse  og  at  Gud  er  trofast  og 
skaber  en  udvej  ud  af  fristelser. 
Det  tænker  jeg  ofte  på,  når  jeg 
selv  har  problemer,  som  jeg  ik- 
ke synes,  at  jeg  kan  klare.  Det 
minder  mig  om,  at  alle  de  ting 
jeg  bliver  prøvet  med,  vil  have 
en  udvej. 

Jeg  har  megen  glasde  af  se- 
mmar  og  håber  at  alle,  som 
deltager  i  programmet  vil 


Charlotte  Balazs. 

værdsætte  det  så  meget,  som 
jeg  gør.« 

Fra  institut  siger  søster  Char- 
lotte Balazs:  »Hvis  man  ikke 
finder  fred  i  sig  selv,  er  det 
unyttigt  at  søge  andre  steder. 
Efterlevelse  af  Kirkens  princip- 
per er  det  eneste  som  fører  til 
sand  lykke,  og  det  er  et  uddan- 
nelsesprogram som  institut  er 
hjælp  til. 

Det  kan  betale  sig  at  komme 
til  klassen,  også  selv  om  man 
ikke  har  læst,  for  man  går  altid 
opbygget  derfra  med  større  vi- 
den om  evangeliet.  For  mig  be- 
tyder diplomet  intet,  men  det  er 
mit  forhold  til  Herren,  som  tæl- 
ler. Herren  ved  om  jeg  har  gjort 
mit  bedste  eller  ej,  for  han  ken- 
der os  bedre  end  vi  selv  gør«. 

Charlotte  Balazs  sluttede  af 
med  at  synge  og  spille  »Climb 
every  Mountain«,  hvilket  var 
en  stor  oplevelse  for  deltagerne 
ved  dette  møde. 

Jens  Kristoffersen  siger  af- 
sluttende: »Da  jeg  ved  slutnin- 
gen af  mødet,  efter  en  lang  og 
anstrengende  dag,  sad  på  for- 
højningen og  så  ud  over  alle 
mine  lærere,  blev  jeg  så  ta- 
knemmelig over  det  engage- 
ment, den  lærevillighed  og  den 
begejstrede  ånd  alle  udviste. 
Jeg  blev  ligeledes  taknemmelig 
for  alle  de  fine  lærere,  som 
mange  præstedømmeledere  har 
måttet  afgive  til  Kirkens  Ud- 
dannelses System. 

Det  var  vidunderligt  at  se 
lærernes  interesse  for  April 
Birks  og  Chariotte  Balazs  ord. 
Joh,  -  jeg  er  meget  glad  og  ta- 
knemmelig for  disse  gode  folk. 
De  er  dyrebare  for  mig,  mine 
elever  og  for  Herren.«  □ 
Fl.  Bo  Pedersen. 

Portræt  af 


?! 


gang  er  kristen.«  Benny  er  el- 
lers glad  for  at  arbejde  som  be- 
demand. »Det  glæder  mig  me- 
get, når  jeg  kan  se,  at  jeg  kan 
hjælpe  de  efterladte,  og  det  er 
fantastisk  at  se  den  forskel,  der 
er  på  folk,  der  tror  på  et  liv  ef- 
ter døden,  og  de  der  ikke  tror.« 

Kirken  i  Aalborg  har  fostret 
nogle  fremtrædende  medlem- 
mer af  Kirken.  Blandt  dem  kan 
nævnes  Anthon  H.  Lund.  Han 
blev  født  i  1844  af  fattige  for- 
ældre. Hans  forældre  døde,  da 
han  var  ganske  lille,  og  han 
blev  opdraget  af  sin  bedstemor. 
Bedstemoderen  blev  døbt  i 
1853,  og  han  selv  som  12-årig  i 
1856.  Anthon  var  et  bemærkel- 
sesværdigt barn  og  meget  dyg- 
tig i  skolen.  Han  underviste 
dem,  som  rejste  til  Utah  i  en- 
gelsk, og  hans  evner  som  mis- 
sionær var  legendariske.  Som 


^1 


Den  nye  kirkebygning  i  Aalborg,  (foto:  TD). 


Der  er  stadig  liv  i  det  gamle  ward 


Når  man  taler  om  Aalborg 
ward,  taler  man  om  et  af 
Danmarks  ældste  ward.  Ja, 
man  taler  også  om  et  ward,  der 
dækker  et  af  de  største  geogra- 
fiske områder  i  Danmark,  idet 
det  grænser  op  til  både  Vester- 
havet og  Kattegat. 

Kirkehistorien  i  Aalborg  går 
helt  tilbage  til  1850,  det  år, 
hvor  de  første  missionærer  kom 
til  Danmark.  Missionær  Geor- 
ge P.  Dykes  ankom  til  Aalborg 
den  10.  oktober  1850,  blot  4 
måneder  efter  at  han  sammen 
med  ældste  Erastus  Snow  var 
ankommet  til  Danmark.  I  Aal- 
borg opsøgte  ældste  Dykes  en 
baptistmenighed.  Blandt  de  le- 
dende baptister  var  Hans  Peter 
Jensen,  og  han  blev  en  af  de 
først  omvendte  til  Kirken  i  Aal- 
borg. Den  27.  oktober  blev  han 
og  hans  hustru  samt  6  andre 
døbt  som  de  første  i  Aalborg. 


Dåben  foregik  i  Lim§orden. 
Den  25.  november  1 850  blev 
Aalborg  gren  organiseret  med 
Hans  P.  Jensen  som  grenspræ- 
sident.  Aalborg  blev  således 
den  anden  gren,  der  blev  orga- 
niseret i  Danmark.  Arbejdet 
skred  hurtigt  fremad,  og  da 
ældste  Dykes  havde  været  i 
Jylland  omkring  6  måneder, 
var  der  ca.  100  medlemmer  i 
Aalborg.  I  begyndelsen  af 
1850'eme  var  forfølgelserne  af 
mormonerne  i  Aalborg  meget 
voldsomme,  ja  så  voldsomme 
at  Justits-  Kultusministeriet 
blev  indblandet,  og  disse  urolig- 
heder blev  endog  forsidestof  på 
aviserne  i  hovedstaden. 

Heldigvis  ophørte  forfølgel- 
serne her,  ligesom  den  gjorde 
andre  steder  i  landet,  men  uvid- 
enhed om  Kirken  kan  man  dog 
stadig  møde.  Benny  Kristensen, 
som  arbejder  som  deltids  bede- 


Kama  og  Erik  Østergaard  i  trængslen  til  et  af  wardets  møder,  (foto: 
TD). 


mand,  fortæller:  »Efterhånden 
som  kirkerne  omkring  i  Aal- 
borg har  fundet  ud  af,  at  jeg  er 
mormon,  henviser  de  ikke  læn- 
gere til  mig.  Repræsentanten 
for  en  kirke  har  f  eks.  sagt  til 
mig,  at  de  ikke  kan  henvise 
folk  til  mig,  når  jeg  ikke  en- 


16-årig  blev  han  forstander  for 
Aalborg  gren,  indtil  han  som 
18-årig  rejste  til  Amerika.  I 
1883  kom  han  tilbage  til  Dan- 
mark som  missionspræsident, 
og  i  1889  blev  han  kaldet  til 
apostel.  4  år  senere  blev  han 
kaldet  til  prassident  for  den  eur- 

Aalborg  ward  biskopråd.  I  midten 
Biskop  Keld  Poulsen  (foto:  TD). 

opæiske  mission,  og  i  oktober 
1901  valgte  profeten  Joseph  F. 
Smith  ham  som  sin  rådgiver. 
Han  døde  i  1921. 

Aalborg  gren  fik,  som  den 
første  gren  i  Europa,  sin  egen 
kirke,  i  Valdemarsgade  2.  Den- 
ne kirkebygning  blev  indviet  i 
1907  af  Charles  W.  Penrose,  og 
den  fungerede  som  kirkebyg- 
ning indtil  midten  af  1970'eme, 
hvor  man  flyttede  ud  i  den  nu- 
værende kirkebygning.  Selv 
denne  kirkebygning  blev  hur- 
tigt for  lille,  og  der  måtte  en 
udvidelse  til.  I  dag  står  denne 
kirkebygning  som  en  af  de 
smukkeste  i  Danmark,  og  det 
ses  tydeligt,  at  medlemmerne 
påskønner  disse  dejlige  omgi- 
velser. 

Wardet  i  Aalborg  har  altid 
været  et  meget  dynamisk  ward. 
Som  et  eksempel  herpå  kan 
nævnes  det  store  missionærpro- 
jekt, der  blev  gennemført  i 
1988.  Man  organiserede  et  pro- 
jekt, der  skulle  resultere  i,  at 
mennesker,  som  boede  uden 
for  selve  Aalborg,  også  fik 
chancen  for  at  modtage  evan- 
,  geliet.  Områderne  Pandrup, 
Aars  og  Dronninglund  blev  ud- 
valgt og  man  udførte  et  inten- 
sivt og  uselvisk  arbejde  for  at 
befolkningen  i  disse  områder 
kunne  få  chancen  for  at  kom- 
me til  Kristus.  Der  var  talrige 
små  artikler  i  aviserne,  og  selv 
lokalradioen  blev  brugt  til  at 
sprede  budskabet.  Selv  om 
dåbstallet  måske  ikke  steg  be- 
mærkelsesværdigt som  et  resul- 


tat af  dette  store  projekt,  så 
blev  evangeliet  præsenteret  og 
sæden  blev  sået. 

Biskoppen  gennem  mange 
år,  Preben  Klitgaard,  blev  afløst 
i  maj  1990,  og  den  nye  biskop, 
Keld  Poulsen,  leder  nu  værket  i 
Aalborg  ward.  Han  er  medlem 
af  en  familie,  hvor  de  yngste  nu 
er  6.  generation  i  Kirken. 

Biskop  Keld  Poulsen  fortæl- 
ler: »Jeg  havde  bestemt  mig  for 
at  læse  til  præst  i  folkekirken, 
og  jeg  havde  undersøgt  mange 
forskellige  religioner,  indtil  jeg 


en  dag  kom  i  kontakt  med 
nogle  missionærer.  De  undervi- 
ste mig  og  efter  3-4  måneder 
blev  jeg  døbt.  Det  var  i  1965. 1 
1968  blev  jeg  gift  med  Grethe, 
og  vi  er  forældre  til  5  bøm. 

I  1972  blev  jeg  grenspræsi- 
dent,  og  kort  efter  begyndte  jeg 
at  blive  inaktiv.  Det  var  jeg  så 
indtil  for  4  år  siden.  I  forbindel- 
se med  en  wardskonference 
blev  jeg  kontaktet  af  et  medlem 
af  biskoprådet  samt  et  medlem 
af  stavspræsidentskabet.  Nogen 
tid  forinden  havde  jeg  gjort  mig 


Erna  og  Børge  Klitgaard  (foto:  TD). 


Portræt  af 


Aalborg  ward 


nogle  overvejelser  om,  at  jeg 
måske  skulle  give  Kirken  en 
chance.  Jeg  satte  mig  som  mål, 
at  jeg  hver  dag  ville  studere 
skrifterne,  og  at  jeg  ville  udføre 
mit  hjemmelærerarbejde  100% 
i  et  år.  Jeg  besluttede  mig  også 
til  at  ændre  mit  liv,  så  jeg  kun- 
ne blive  værdig  til  atter  at  kom- 
me i  templet.« 

Hans  hustru,  Grethe,  udviste 
i  alle  disse  år  stor  tro.  »Jeg  har 
altid  inderst  inde  vidst,  at  Keld 
en  dag  ville  vende  tilbage  Ul 
Kirken.  Jeg  håbede  og  bad  for, 
at  det  ville  ske,  mens  børnene 
var  små,  så  vi  kunne  have  det 
fulde  præstedømme  i  hjemmet, 
og  deres  far  kunne  være  et  ek- 
sempel for  dem  i  Kirken.  Jeg 
er  utrolig  taknemmelig  for  den 
kaldelse,  han  har  fået  som  bi- 
skop. Jeg  føler  mig  tryg  og  fø- 
ler ikke  noget  afsavn,  når  han 
er  ude  i  kirkeærinder,  for  jeg 
ved,  hvad  formål  han  arbejder 
for.« 

Br.  Poulsens  studium  af 
Mormons  Bog  gav  frugt.  Han 
fortæller  hvor  svært  det  var  i 
begyndelsen,  »men,«  siger  han, 


Fra  en  af  søndagsskoleklasseme.  (foto:  TD). 

Aalborg  ward 


Den  gamle  kirkebygning  fra  1912  står  endnu  i  Aalborg  centrum,  selv 
om  den  ikke  ejes  af  Kirken  mere.  (foto:  TD). 


»jeg  opdagede,  at  jeg  i  Mor- 
mons Bog  kunne  finde  svar  på 
mange  af  de  spørgsmål,  jeg 
havde  om  livet.« 

»Grethe  har  hovedrollen  i 
mit  liv,«  fortæller  han  videre. 
»Uden  hende  havde  jeg  ikke 
stået  der,  hvor  jeg  står  i  dag. 
Jeg  er  meget  taknemmelig 
over,  at  hun  ikke  gav  op.« 

Om  sine  planer  og  mål  for 
wardet  siger  biskoppen:  »Jeg 
vil  fortsætte  som  i  kvorummet 
med  at  beskæftige  mig  med  de 
inaktive.  Jeg  er  særlig  taknem- 
melig for  de  ældre  mennesker. 


Dem  skylder  vi  så  meget.  De 
ældre  og  deres  vilkår  interesse- 
rer mig  meget.  Hvis  vi  glemmer 
dem,  glemmer  vi  selv  at  blive 
mennesker.  Jeg  føler,  at  Herren 
virkelig  hjælper  mig  i  min  kal- 
delse. Han  giver  mig  og  min  fa- 
milie en  særlig  beskyttelse.« 

Som  nævnt  før,  er  en  af  de 
ældste  familier  i  Kirken  i  Aal- 
borg familien  Klitgaard.  De 
ældste  repræsentanter  for  denne 
familie  er  Erna  og  Børge  Klit- 
gaard. De  er  begge  et  utroligt 
godt  eksempel  for  andre  i  war- 
det. De  har  begge  haft  mange 


Fra  Hjælpeforeningens  møde  i  Aalborg  ward  (foto:  TD). 


stillinger  i  Kirken.  Børge  har 
været  grenspræsident  og  har  nu 
i  en  årrække  arbejdet  som 
wardssekretær,  et  stykke  arbej- 
de han  udfører  med  stor  ildhu. 
Erna  arbejder  i  hjælpeforenin- 
gens bestyrelse. 

Erna  er  4.  generation  i  Kir- 
ken, Børge  2.  generation.  De 
har  3  sønner,  som  alle  er  aktive 
i  Kirken,  og  ligeledes  er  deres 
børnebørn,  som  altså  nu  er  6. 
generation  i  Kirken. 

Erna  fortæller  om,  hvordan 
hun  lige  fra  hun  var  barn,  bad 
til  Gud  om,  at  han  ville  velsig- 
ne hende  med  en  mand  i  Kir- 
ken og  med  børn,  som  hun 
kunne  opdrage  til  at  være  akti- 
ve i  Kirken.  Hun  føler  sig  me- 
get taknemmelig  for  sin  dejlige 
familie.  Man  fornemmer  stadig, 
efter  de  mange  års  ægteskab, 
hvor  glade  Børge  og  Ema  er 
for  hinanden. 

Aalborg  ward  består  af  man- 
ge glade  mennesker,  og  en  af 
dem,  der  forstår  at  sprede  glæ- 
de er  br.  Leif  Van  de  Veerd. 
Han  er  for  tiden  kaldet  til  at 
være  søndagsskolelærer,  men 
en  af  hans  meget  populære  si- 
der er  hans  evner  som  trylle- 
kunstner. Han  og  hans  hustru, 
Johanna,  blev  medlem  af  Kir- 
ken for  18  år  siden,  og  det  var 
netop  hans  trylleri,  der  var  år- 
sag ti  hans  første  kontakt  med 
Kirken.  Af  profession  er  han 
frisør  og  et  par  af  hans  kunder 
var  medlemmer  af  Kirken.  »En 
dag  blev  jeg  inviteret  til  Kirken 


for  at  trylle  til  en  fest  for  GUF 
-  det  var  indledningen,  men 
min  hustru  og  jeg  undersøgte 
Kirken  i  halvandet  år,  før  vi 
blev  medlemmer.« 

»Jeg  har  ofte  inddraget  min 
familie  i  trylleriet.  Min  hustru 
har  ofte  været  min  assistent,  og 
mine  børn  har  jeg  brugt  i  for- 
skellige tricks.  Min  ældste  dat- 
ter, MayBrit,  var  min  assistent, 
da  jeg  for  nylig  optrådte  i  TV- 
Aalborg  -  jo,  det  med  trylleriet 


Benny  Kristensen,  der  til  daglig 
er  bedemand  (foto:  TD). 

Portræt  af 


Aalborg  ward 


-  det  holder  jeg  meget  af.  Det 
er  med  til  at  skabe  fest  og 
sjov.« 

I  Aalborg  ward  er  der  en 
stor  gruppe  unge  mennesker. 
Der  er  et  godt  sammenhold 
mellem  dem,  hvilket  er  opstået 
gennem  fælles  oplevelser  og  tje- 
neste. Man  er  opmærksom  på 
hinanden  og  de  ting,  der  sker 
for  hver  især,  og  viser  hinanden 
påskønnelse.  »Det  er  ikke  altid 
let  at  være  den  eneste  i  skolen, 
der  er  medlem  af  Kirken,  men 
jeg  får  meget  styrke  gennem  se- 
minar og  ved  at  komme  i  Kir- 
ken,« siger  en  af  de  unge. 

»Da  en  af  søstrene  i  wardet 
skulle  på  mission,  havde  vi  et 
tjenesteprojekt,  som  gik  ud  på 
at  lave  et  surpriseparty  for  hen- 
de, inden  hun  rejste.  Vi  gik  ud 
og  tjente  penge  et  stykke  tid, 
før  hun  rejste,  og  så  præsentere- 
de vi  en  check  med  beløbet  for 
hende  til  festen.  Hun  blev  me- 
get overrasket  og  glad,  og  vi 
havde  det  pragtfuldt  under  for- 
beredelserne. Det  er  dejligt,  at 
man  kan  gøre  noget  for  at  glæ- 
de hinanden.« 


Der  er  mange  talenter  blandt 
de  unge,  og  en  af  de  ting,  Aal- 
borg er  kendt  for,  er  de  musi- 
cals, man  har  opsat.  I  år  har  de 
unge  optrådt  med  en  musical, 
der  hedder  »Sidste  udkald«. 
Den  handler  om  det  at  falde 
fra  og  komme  tilbage  igen. 
»Den  er  virkelig  god,  og  virker 
meget  stærkt«,  var  en  af  kom- 
mentarerne om  den.  En  af  de 
ting,  der  kendetegner  de  unge, 
er  deres  tjenstvillighed  og  deres 
begejstring  for  evangeliet. 

Denne  begejstring  er  selvføl- 
gelig noget,  de  unge  har  taget 
med  sig,  fra  de  var  små.  Prima- 
ry gør  meget  for  at  opmuntre 
børnene  til  at  tjene  og  til  at  få 
sammenhold.  I  Aalborg  holder 
man  årligt  en  stor  julefest,  hvor 
børnene  får  store  juleposer  med 
lækre  ting  og  sager  i.  Men  man 
skal  ikke  tro,  at  det  bare  er  en 
foræring,  for  Primary  har  selv 
tjent  til  disse  poser.  Ca.  en  må- 
ned før  jul  afholdes  en  julepo- 
sefest,  hvor  børnene  optræder 
og  sælger  forfriskninger.  Der  er 
også  en  basar,  og  pengene,  der 
bliver  indtjent  går  til  juleposer- 
ne. Så  børnene  har  i  sandhed 
fortjent  det,  de  får.  Det  er  et 
godt  grundlag  for  børnene. 

I  anledningen  af  140-året  for 


missionærernes  ankomst  til 
Aalborg  afholdes  der  sidst  på 
året  en  udstilling  på  biblioteket, 
hvor  Kirkens  historie  i  Aalborg 
vises  med  tekst  og  billeder.  Den 
24.  november  bliver  der  i  Kir- 
ken afholdt  en  spændende  ud- 
stilling med  et  interessant  pro- 
gram om  Kirkens  historie  i 
Aalborg,  og  den  25.  november 
bliver  der,  i  anledningen  af 
1 40-års  jubilæet,  afholdt  et  sær- 
ligt nadvermøde.  □ 
Lisbeth  V.  Andersen. 


»D^.  ^^^.^.^  liv«  på  gangene  i 
kirkebygningen  i  Aalborg,  (foto: 
TD). 


Aalborg  ward  har  en  stor  og  aktiv  Primary,  (foto:  TD). 


Sally  har  også 
gjort  det! 


1 artiklen  i  september  om  de 
unge,  der  i  år  har  gennem- 
ført seminar  i  4  år,  var  Sally 
Ahlmann  fra  Slagelse  gren  ikke 
kommet  med.  Kirkenyt  skyn- 
der sig  derfor  at  bringe  et  bille- 
de af  Sally.  □ 
Svend  Aage  Andersen. 


Svar  på 

månedens 

spørgsmål 

11852  havde  nogle  medlem- 
mer talt  om  det  gavnlige  i  at 
have  et  fartøj  hvori  de  kunne 
transportere  missionærer  fra 
den  ene  by  til  den  anden.  Det 
fik  bror  Svend  Larsen  til  at 
tage  til  Frederikshavn,  hvor 
han  for  100  rigsdaler  købte  en 
af  de  hurtigste  lodsbåde  i  lan- 
det. Han  lod  båden  ombygge  til 
kutter  og  navngav  den  »Zions 
løve«.  Det  var  et  dejligt  skib, 
og  bar  på  masten  et  hvidt  flag 
med  en  løve,  der  i  poterne  bar 
det  altseende  øje  i  en  gylden 
hellebard,  hvorunder  der  var 
skrevet  bogstavet  Z  med  blåt. 
Raget  skulle  symbolisere  Zion, 
der  udspreder  dets  lys  over  na- 
tionerne ved  guddommelig 
kraft.  □ 


KIRKENYT 

17 


Hvad  mener  de  om  os? 


De  fleste  bliver  ikke  sure  over  at  vi  fortæller  dem  om  Kirken  (foto:  TD). 


Hvis  du  nogen  sinde  har 
spekuleret  på,  hvad  dine 
venner  føler,  når  du  forsøger  at 
dele  evangeliet  med  dem,  så  er 
her  opmuntrende  nyt,  i  hen- 
hold til  en  undersøgelse,  der 
netop  er  gennemført  i  USA  og 
Canada. 

I  den  første  af  4  undersøgel- 
ser, som  Kirken  lader  gennem- 
føre, har  man  talt  med  venner 
til  medlemmer  af  Kirken.  Disse 
mennesker  havde  alle  sammen 
fået  en  invitation  af  et  medlem 
til  at  mødes  med  missionærer- 
ne. Man  ønskede  nu  gennem 
denne  undersøgelse  at  finde 
frem  til  disse  ikke-medlemmers 
reaktion  efter  en  invitation  tU  at 
mødes  med  missionærerne. 

Undersøgelsen  kastede  lys 
over  en  række  misforståelser, 
som  vi  som  medlemmer  nærer 
angående  medlemsmissionerin- 
gen  og  giver  et  bud  på  adskilli- 
ge gode  råd. 

Resultatet  af 
medlemmernes  invitation 

I  henhold  til  undersøgelsen 


er  resultatet  normalt  positivt. 
Ca  50%  af  ikke-medlemmer  si- 
ger ja  til  at  mødes  med  missio- 
nærerne. Og  selv  blandt  de  re- 
sterende 50%,  som  siger  nej,  si- 
ger 4  ud  af  5  ja  til  at  bhve  invi- 
teret til  andre  aktiviteter  i  Kir- 
ken. 

Hvad  der  yderligere  kan  væ- 
re meget  beroligende  for  os 
som  medlemmer  er,  at  vore 
venner  normalt  vil  have  den 
samme  eller  en  endnu  mere  po- 
sitiv holdning  til  os,  efter  en  så- 
dan invitation. 

At  dele  evangeliet  med  an- 
dre har  altid  været  en  vigtig  del 
af  det  at  være  medlem  af  Kir- 
ken. Og  fordi  evangeliet  er  en 
vigtig  del  af  vort  liv,  og  har 
hjulpet  os  på  mange  måder,  vil 
vi  gerne  have,  at  vore  venner 
også  kan  nyde  de  samme  vel- 
signelser. Men  fordi  medlem- 
merne ikke  ønsker  at  være  på- 
trængende eller  aggressive,  op- 
lever de  ofte  et  dilemma. 

Den  gode  nyhed  er  at  chan- 
cen for  at  fomærme  vore  ven- 


ner er  ringe,  så  længe  som  invi- 
tation er  ægte  ment  og  er  affødt 
af  en  ægte  interesse  i  vennen. 

Hvordan  vore  anstrengelser 
opfattes  af  andre 

Et  almindeligt  problem  er 
ifølge  undersøgelsen,  at  med- 
lemmernes invitation  til  deres 
venner  ofte  er  uklare.  Det  vir- 
ker alt  for  ofte  som  et  henkastet 
forslag,  og  ikke  som  en  virkelig 
invitation,  som  fortjener  et 
overvejet  svar.  Undersøgelsen 
siger,  at  25%  af  de  inviterede 
ikke  forstod,  at  de  rent  faktisk 
nogen  sinde  var  blevet  inviteret. 
Og  af  de,  som  havde  forstået, 
at  de  var  blevet  inviteret  til  at 
mødes  med  missionærerne,  for- 
stod de  fleste  ikke  hvad  mødet 
ville  dreje  sig  om.  Uden  at  ha- 
ve set  eller  mødt  missionærerne 
havde  disse  mennesker  af  og  til 
en  forkert  opfattelse.  De  troede, 
at  missionaseme  ville  diskutere, 
eller  bede  om  penge,  eller  at 
det  ville  blive  en  ubehagelig 
oplevelse.  Andre  troede,  at  det 
kun  var  en  almindelig  invitati- 


on, eller  en  mulighed  for  at  få 
svar  på  nogle  spørgsmål. 

En  vigtig  følge  af  denne  un- 
dersøgelse må  være,  at  flere  af 
vore  venner  sandsynligvis  vil  si- 
ge ja  til  at  mødes  med  missio- 
nærerne, hvis  de  forinden  hav- 
de mulighed  for  at  møde  dem 
rent  uformelt  først,  som  f.eks. 
ved  en  aktivitet  i  Kirken.  Vore 
missioneringsanstrengelser  vil 
desuden  blive  mere  effektive, 
hvis  vi  mere  tydeligt  forklarer 
den  oplysende  og  behagelige 
karakter,  som  mødet  med  mis- 
sionærerne har. 

Årsager  til  at 
venner  siger  nej 

Forskeme  siger,  at  dette  ikke 
betyder,  at  vennen  nødvendig- 
vis er  imod  yderligere  med- 
lemsmissionærvirksomhed. 
Men  medlemmerne  svigter  ofte 
med  at  fortsætte  venskabet. 

Undersøgelsen  viser,  at  med- 
lemmerne ikke  prøver  at  forstå, 
hvorfor  vennen  har  sagt  nej,  el- 
ler forstå  hvordan  de  selv  skulle 
opføre  sig,  når  deres  ven  sagde 
nej.  Medlemmerne  bliver  af  og 
til  forlegne  eller  tror  hurtigt,  at 
vennen  dermed  slet  ikke  vil  vi- 
de mere  om  Kirken  eller  inter- 
essere sig  videre  for  den.  Det  er 
ofte  en  falsk  antagelse,  siger  un- 
dersøgelsen, og  den  rette  sam- 
menhæng kan  let  afsløres,  hvis 
man  som  medlem  vil  tænke  på 
de  mest  almindelige  årsager  til 


Ca.  halvdelen  af  dem  vi  fortæller 
om  Kirken  vil  høre  mere.  (foto: 
Ensign). 

at  sige  nej  til  at  mødes  med 
missionærerne: 

1 .  Den  inviterede  person  har 
urealistiske  forventninger  til 
mødet,  og  tror  måske  man  skal 
svare  på  vanskelige  teologiske 
spørgsmål  eller  blive  bragt  i  en 
pinlig  situation. 

2.  Den  inviterede  oplever  mod- 
stand fra  sine  familiemedlem- 
mer eller  nære  venner. 

3.  Vedkommende  er  aktivt  en- 
gageret i  en  anden  kirke. 

4.  Forhold  som  sygdom,  tids- 
pres eller  andre  midlertidige  be- 
kymringer forhindrer  et  ja. 

Undersøgelsen  siger,  at  hvis 
medlemmerne  kender  disse 
mest  almindelige  årsager  til,  at 
deres  invitation  bliver  afslået, 
kunne  de  være  mere  forstående 
og  mindre  bange  for  at  invitere 
deres  venner  til  at  mødes  med 
missionærerne.  Det  er  vigtigt, 
at  medlemmerne  forstår,  hvor 
tilfældigt  et  afslag  på  en  invita- 
tion kan  være.  Det  kan  måske 
endda  hjælpe  medlemmerne  til 
på  bedre  vis  at  finde  frem  til 
hvilken  form  for  aktivitet,  de 
skal  invitere  deres  venner  til, 
det  være  sig  en  missionærlektie, 
en  konference  eller  et  nadver- 
møde.  Et  afelag  på  en  invitati- 
on bør  ikke  få  medlemmet  til 
at  afholde  sig  fra  at  komme 
med  endnu  en  invitation  på  et 


andet  tidspunkt. 

Hvad  appellerer  mest 
til  andre  om  Kirken? 

En  af  de  mest  almindelige 
misforståelser  er,  ifølge  under- 
søgelsen, den  idé,  at  de  fleste 
medlemmer  søger  efter  den 
sande  kirke.  Ifølge  undersøgel- 
sen er»ønsket  om  at  finde  en 
kirke  eller  'finde  sandheden'  ik- 
ke hovedmotivationen  for 
mange  af  de  mennesker,  som 
siger  ja  til  at  mødes  med  mis- 
sionærerne, når  de  bliver  invite- 
ret.« Lærdommene  har  ofte 
meget  lidt  at  gøre  med  menne- 
skers første  interesse  i  at  lære 
mere  om  Kirken. 

Den  største  motivation  er 
kvaliteten  af  det  forhold,  som 
vedkommende  har  til  medlem- 
met og  det  eksempel,  som 
medlemmet  sætter  gennem  sin 
livsførelse. 

Eftersom  et  meningsfyldt 
forhold  til  andre  mennesker  sy- 
nes at  appellere  mere  til  men- 
nesker end  tanken  om  at  finde 
den  sande  kirke,  må  undersø- 
gelsens resultat  i  denne  hense- 
ende opmuntre  os  som  med- 
lemmer til  at  fortælle  vore  ven- 
ner, hvordan  evangeliet  har  på- 
virket os  personligt  og  har  hjul- 
pet os  med  livets  udfordringer. 
I  henhold  til  undersøgelsen  fø- 
ler medlemmemes  venner  sig 
bedre  tilpas  ved  at  tåle  om  per- 


sonlige følelser,  værdier  og  op- 
levelser end  ved  at  tale  forskel- 
lige lærdomspunkter. 

Hvad  kan  hjælpe  med- 
lemsmissionæreme  mest? 

Kirkemedlemmer,  som  for- 
står deres  venners  reelle  be- 
kymringer, er  mindre  bange  for 
at  missionere  og  er  på  samme 
tid  mere  opmærksomme  på  de- 
res venners  behov.  Her  kom- 
mer undersøgelsens  vigtigste  bi- 
drag. 

Undersøgelsen  peger  på,  at 
vi  som  medlemsmissionærer  vil 
gøre  vel  i  at  - 

1 .  være  mere  villig  til  at  lytte 
for  at  forstå  og  mindre  ivrig  ef- 
ter at  tale,  forklare  og  informe- 
re. 

2.  have  mindre  travlt  med  at 
bringe  samtalen  til  en  ende  ved 
at  konkludere,  og  være  mindre 
tilbøjelige  til  at  fremtvinge  en 
fortolkning  af  ideer  og  tanker, 
samt  være  mere  varm  og  af- 
slappet, ja  nyde  selve  det  at  ud- 
veksle ideer  og  tanker  og  være 
villig  til  at  lære  og  til  at  dele 
oplevelser  såvel  som  til  at  lære. 

3.  tænke  mere  på,  hvad  vi  har 
til  fælles  med  andre,  end  på 
hvad  der  adskiller  os. 

4.  tænke  mere  på  at  have  et 
oprigtigt  forhold  til  vore  venner 
end  på  et  bestemt  svar  på  vores 
invitation. 


Undersøgelsen  viser  at  vi  skal 
forberede  vores  venner  bedre  før 
vi  præsenterer  dem  for  missionæ- 
rerne, (foto:  TD). 


5.  være  opmærksom  på,  at  vo- 
re venner  ofte  kun  har  en  pas- 
siv interesse  i  teologi  og  lær- 
domme. 

6.  være  mere  aktiv  med  for- 
skellige medlemsmissionærakti- 
viteter,  uanset  om  vennen  synes 
interesseret  i  at  mødes  med 
missionærerne. 

Undersøgelsen  viser,  at  med- 
lemmer, som  kan  lide  at  dele 
evangeliet  med  andre,  har  en 
fælles  styrkeside  -  deres  op- 
mærksomhed overfor  de  inter- 
esser, bekymringer  og  behov, 
som  deres  venner  og  bekendte 
nærer.  Denne  styrke  gør  det 
muligt  for  disse  medlemmer  at 
omgås  deres  venners  følelser 
angående  evangeliet  med  kær- 
lighed og  foretåelse,  og  dette  sy- 
nes at  være  en  del  af  årsagen 
til,  at  de  nyder  deres  missione- 
ringsanstrengelser. 

Når  vi  aflægger  os  vore  for- 
kerte opfattelser  på  dette  områ- 
de, vil  vi  som  medlemmer  af 
Kirken  blive  mere  effektive 
som  missionærer  og  i  større 
grad  i  stand  til  at  være  om- 
sorgsfulde venner  overfor  an- 
dre. □ 
Ensign. 


HVORDANVENNER 
REAGERER  OVERFOR 
EN  INVITATION  TIL 
T  MØDES  MED 
MISSIONÆRERNE 


MEN  UD  AF  DEM, 
SOM  SAGDE  »NEJ« . . . 
synes  fire  ud  af  fem  stadig  at 
være  villig  til  at  deltage  i 
Kirkens  aktiviteter,  tale  om 
evangeliet  eller  endog 
mødes  med  missionæreme 
på  et  senere  tidspunkt. 


UANSET  OM  VENNERNE 
ACCEPTERER  INVITATIONEN 
ELLER  EJ,  SÅ  SYNES  FOR- 
HOLDET TIL  MEDLEMMET 
AT  BLIVE  BEDRE  ELLER 
FORBLIVE  DET  SAMME 


NEJ 


BEDRE 


SAMME 


VÆRRE 

OfficieUe 
retningslinier  og 
beltendtgørelser 


Missionærerne  kommer  til  Rumænien 


Den  første  gruppe  af  SDH-missionærer  i  Rumænien  efter  revolutionen. 


Den  4.  september  1990  an- 
kom den  første  gruppe  af 
vore  missionærer  til  Bukarest. 
Denne  gruppe  bestod  af  tre  æg- 
tepar og  to  søstermissionærer, 
som  alle  har  en  baggrund  i  me- 
dicin eller  børnepsykologi. 

I  en  samtale  med  Stjernen  si- 
ger deres  missionsprassident 
Dennis  B.  Neuenschwander  fra 
den  øsdige  mission  i  Wien  i 
Østrig:  »En  af  de  største  udfor- 
dringer, som  denne  gruppe  mis- 
sionærer kommer  til  at  stå 
overfor,  er  manglen  på  faglig 
viden  i  Rumænien.  Men  de  lo- 
kale folk  indenfor  sundhedssek- 
toren er  sammen  med  regerin- 


gens repræsentanter  meget  gla- 
de for  den  hjælp,  som  Kirken 
tilbyder.«  På  spørgsmålet  om 
disse  missionærer  nu  skal  mis- 
sionere aktivt,  svarer  han,  at  de 
vil  besvare  de  spørgsmål  om 
•evangeliet,  som  man  stiller  til 
dem,  og  at  de  aktivt  vil  engage- 
re sig  i  gruppen  af  medlemmer, 
som  mødes  i  Bukarest.  Men  de- 
res specifikke  opgave  er  at  ar- 
bejde sammen  med  offentlige 
institutioner  og  embedsmænd, 
for  derigennem  at  styrke  den 
medicinske  og  psykologiske 
hjælp  til  forældreløse  børn  på 
Bukarests  mange  børnehjem. 
Ankomsten  af  disse  missio- 


nærer er  en  opfyldelse  af  det 
håb,  som  ældste  Russel  M.  Nel- 
son fra  De  Tolvs  Råd  gav  ud- 
tryk for,  da  han  besøgte  Ru- 
mænien i  februar  i  år  for  at 
indvie  landet  til  forkyndelse  af 
evangeliet.  Han  sagde:  »Vi  øn- 
sker at  udsende  kvalificerede 
mennesker  for  at  hjælpe  til  der, 
hvor  der  er  størst  brug  for  dem. 
Vi  håber  at  ægtepar  vil  rejse 
hertil  med  Ammons  ånd  hos 
sig  (i  Mormons  Bog)  og  yde 
hjælp,  hvor  der  er  størst  behov 
for  hjælp.«  □ 
Redaktionen. 


Aktiviteter  for 
Unge  Piger 

Aktiviteme  skal  planlægges 
med  det  formål  for  øje,  at  hjæl- 
pe de  unge  til  at  opleve  glæden 
ved  at  anvende  evangeliets 
principper  i  deres  liv.  Det  er 
evangelieformålene,  der  adskil- 
ler kirkeaktiviteter  fra  dem,  der 
tjener  verdslige  formål. 

Alle  aktiviteter  og  begiven- 
heder, som  Kirken  står  for,  bør 
genspejle  Kirkens  standarder. 
De  unges  ledere  har  ansvar  - 
både  over  for  de  unge  og  for 
Herren  for  at  sørge  for  at  på- 
klædningsstandarder,  musik, 
film,  videokassetter  og  anden 
underholdning  er  i  overens- 
stemmelse med  det,  som  Frel- 
seren ønsker,  at  hans  folk  skal 
beskæftige  sig  med . . . 

Enhver  underholdning,  der 
ikke  opbygger  og  oplyser  ån- 
den, bør  undgås . . .  Aktiviteter 
bør  understrege  det,  der  er  'dy- 
digt, elskeligt,  hvad  der  har 
godt  lov  eller  er  prisværdigt' 
(13.  trosartikel). 
Unge  Piger  -  Håndbog,  s.  22. 


Historier  fra 
skriften 


Kirken  har  udgivet  en  smuk 
børnebog  med  titlen  »Hi- 
storier fra  Skriften«,  som  inde- 
holder historier  fra  det  Gamle 
Testamente,  det  Nye  Testamen- 
te og  fra  Mormons  Bog. 

Her  berettes  om  Det  Store 
Råd  i  Himlen,  om  Kain  og 
Abel,  om  Noahs  ark,  frem  til 
Frelseren  og  videre  til  Paulus. 
Vi  hører  om  Nephi,  Alma,  Mo- 
roni,  lamanitten  Samuel  og 
slutter  med  at  læse  om  Joseph 
Smiths  første  åbenbaring.  For- 
tællestilen gør  at  både  børn  og 


voksne  kan  få  glæde  af  at  læse 
fra  den,  både  som  godnathisto- 
rier eller  som  oplæsning  ved  fa- 
miliehjemmeaftenen. 

Bogen,  er  i  smukt  stift  bind 
og  er  på  220  sider.  Den  koster 
64,00  kroner  og  kan  bestilles 
på  Nordisk  Distributions  Cen- 
ter eller  hos  jeres  bibliotekar  i 
wardet  eller  grenen.  □ 


Undersøgelser  viser  at  det  er  vigtigt  man  læser  højt  for  sine  børru 
Hvorfor  ikke  læse  historier  fra  skriften  (foto:  TD). 

